Pernah Viral Kurung ‘Sun Bear’, Artis Malaysia Ini Didenda RM27,000

Beruang matahari adalah merupakan salah satu spesies hidupan liar yang dilindungi di bawah Jadual Kedua Akta Pemuliharaan Hidupan Liar 2010 di negara kita.

Memiliki beruang tersebut tanpa permit khas di negara ini boleh menyebabkan seseorang itu didenda sehingga RM200,000 dan dipenjarakan sehingga 10 tahun.

Pada pertengahan tahun lalu, kita digemparkan dengan penyebaran gambar seekor beruang matahari yang dikatakan dikurung di sebuah kompleks kediaman oleh seorang artis tempatan Zarith Sofia.

Selepas beberapa bulan, akhirnya artis tersebut yang juga merupakan bekas peserta rancangan realiti tempatan akhirnya didenda sebanyak RM27,000 oleh Mahkamah Sesyen di Kuala Lumpur hari ini.

Dia yang didakwa menyimpan haiwan itu tanpa permit didenda RM20,000 kerana menyimpan anak beruang itu tanpa permit khas manakala RM7,000 lagi bagi pertuduhan mengurung anak beruang matahari itu di dalam premis yang tidak sesuai atau kondusif.

Walaupun niat Zarith menurut peguamnya hanya untuk menyelamatkan haiwan tersebut dan beruang matahari itu berada dalam keadaan sihat ketika ditemui Jabatan Perlindungan Hidupan Liar dan Taman Negara (Perhilitan), dia tetap dijatuhkan hukuman denda tersebut.

Menurut Pegawai Pendakwa Jabatan PERHILITAN, Nazarudin Kamarudin hukuman itu dicadangkan bagi mendidik masyarakat di negara tentang kesalahan berkaitan hidupan liar serta memberi pengajaran kepada artis tersebut.

Memiliki haiwan peliharaan bukanlah perkara yang salah di sisi undang-undang sekiranya mereka bukan dari golongan yang terancam seperti beruang matahari ini.

Baca kisah pensyarah ini yang mendedikasikan hidupnya untuk membantu haiwan-haiwan di jalanan seperti yang kami pernah kongsikan sebelum ini.

Pensyarah Ini Gunakan 80% Dari Gajinya Untuk Memberi Makan Dan Merawat Haiwan Jalanan

Pulau Kucing Di Pahang Ini Jadi Tarikan Terbaru Buat Peminat Kucing Di Malaysia

Hotel Di Jepun Tampil Kelainan Sediakan ‘View’ Kucing Comel Buat Pelanggannya


Pernahkah Anda Fikir Kematian Bagaimanakah Yang Anda Mahu? Lelaki Ini Menyedarkan Kami Tentang The Power Of Visualisation

Selama ini banyak sekali yang membicarakan bagaimana untuk berfikiran positif kerana ini merupakan antara cara untuk mencapai kejayaan dalam hidup.

Tapi amat jarang sekali perbincangan tentang cara kita mati dan meninggalkan dunia ini juga sebenarnya boleh dicapai dengan cara yang positif dan mudah untuk di aplikasikan.

Kami ingin membawa anda untuk sama-sama memahami kupasan tentang ‘mati dengan cara positif’ ini dari sudut yang lebih mudah untuk difahami hasil dari perkongsian Faiz Sufi.

Hang dok visualize keta Lambo,sebab tu hang pi jenjalan memana, kereta tu muncul mai depan hang.

Seloroh kawan aku ketika sesi pembuka bicara di kedai makan semalam.

Sekarang ni, hang visualize satu perkara penting dalam hidup hang.

Bayangkan diri kita ini, keluar daripada jasad dan melihat body kita tu sedang terkujur kaku.

1) Apakah cara kematian yang hang mahukan? Mati syahid ? Mati lemas? Sakit tua? Penyakit kronik ?

Nak kaedah kematian yang bagaimana? Kita boleh pilih dan mohonlah.

2) Apakah tempat kematian yang hang idam-idamkan? Si Mekah? Di medan perang? Di kelab malam? Di rumah?

Nak tempat kematian di mana? Kita boleh pilih dan mohonlah.

3) Siapa yang berada di sisi hang ketika hang sedang nazak kelak? Anak bini? Rakan seperjuangan? Doktor?

Mesti la orang yang berada di sisi hang itu adalah mereka-mereka yang berada di tempat yang sama. Di medan jihad ? Ada rakan seperjuangan-mu. Di rumah ? Ada anak isteri dan cucu-mu

4) Siapa yang jadi imam untuk solat jenazah hang? Imam mana yang hang nak?
Kalau hang nak imam Mekah, mesti chances hang pi Mekah tu kena banyak kali.

Kalau imam masjid kampung hang, pi la jengoi jengoi masjid tu sama.

5) Siapa dan berapa ramai orang awam datang melihat jenazah hang ?

Orang yang datang tengok jenazah kita, mestilah orang-orang yang kenal kita.Orang orang yang terhutang budi dengan kita. Orang orang yang menghormati kita ketika hidup.

Seronok tak kalau jenazah kita disolatkan sampai jemaah melimpah keluar masjid.
Dah la melimpah keluar, buat solat jenazah 2 , 3 kali pulak tu.

6) Mahu dikebumikan di mana jasad tubuh-mu ?
Di dalam laut ? Di perkuburan Baqi’ ? Di dalam perot rimau ?

Visualize tempat yang kita mahu. InsyaALLAH dapat.

Pertanyaan-pertanyan dari kawan aku semalam, buat aku tersentap.

Sekiranya aku mahu anak lelaki aku menjadi imam solat jenazah-ku, maka dia perlu datang dari acuan ajaran agama yang baik juga.

Siapa yang nak ajar dia agama ? Aku-lah ! sebagai ayah-nya.

Sekiranya individu yang berada di sisiku ketika saat kematian, mereka ini mesti manusia
yang rapat dengan-ku.

Kalau aku visualize isteri, maka mesti aku cari isteri yang baik baik aja.

Kalau aku visualize medan jihad, mesti aku bercita cita mahu ke sana.

Aku mahu sebuah kehidupan dunia yang baik, sudah visualize nak memiliki rumah yang baik dan besar.
Idam idamkan kereta yang bagus dan hebat ciptaannya. Kepingin memiliki hidup yang serba serbi cukup.

Tarik nafas anda dalam-dalam. Tenangkan diri. Kosongkan minda anda. Let’s start visualize and design our death in a positive way as well.


Perniagaan Atas Talian Bakal Dikenakan Cukai Oleh Kementerian Kewangan

Industri perniagaan atas talian semakin rancak akhir-akhir ini. Mungkin disebabkan pelanggan yang ramai serta dapat bermula dengan kos yang rendah, ramai suri rumah mahupun para pelajar mula menjalankan perniagaan. Antara barang-barangan yang laris dan kerap dijual seperti tudung, jubah, barangan kosmetik, vape serta iPhone dengan harga tidak masuk akal menjadi trend pada kini.

Pada hari ini, Ketua Setiausaha Perbendaharaan Kementerian Perdagangan, Tan Sri Dr Mohd Serigar Abdullah mengesahkan pihak mereka sudah meminta Lembaga Hasil Dalam Negeri untuk melakukan kajian terperinci ke atas isu ini. Pihak kementerian juga akan mendapatkan bantuan dari Suruhanjaya Syarikat Malaysia untuk mendapatkan senarai peniaga atas talian di Malaysia.

Selain peniaga atas talian, pemandu perkhidmatan perkongsian pemanduan seperti Uber turut akan menjadi sasaran LHDN kerana dikatakan mengaut pendapatan bulanan mencecah RM 7000 sebulan.

Sesuai dengan hasrat kerajaan untuk mengurangkan hutang negara, pihak kerajaan berharap para peniaga atas talian bakal mendaftar perniagaan mereka yang dipercayai menjana ribuan ringgit dengan Suruhanjaya Syarikat Malaysia (SSM) bagi membolehkan pihak kerajaan memantau keuntungan yang diterima bagi setiap syarikat. Selain itu, pihak kerjaan berhasrat untuk mengambil tindakan buat mereka yang tidak mematuhi undang-undang yang disebutkan.

Langkah pihak kerajaan untuk mengutip cukai daripada peniaga atas talian seperti sudah dijangka memandangkan pihak kerajaan kerap menerima laporan tentang penjualan peniaga atas talian yang kerap mencapai jutaan ringgit tidak kurang dalam masa setahun. Dalam pada itu, Perdana Menteri Dato’ Seri Haji Najib Razak juga pernah mengatakan bahawa mereka yang mengelak cukai ialah pengkhianat negara.


Perniagaan Di Malaysia Dilaporkan Antara Yang Tertinggi Alami Serangan Siber

Berdasarkan data terkini yang dikeluarkan oleh Kapersky, ia menunjukkan lonjakan sehingga 45% di peringkat global berkaitan ancaman web yang disekat oleh Kapersky sepanjang tahun lepas.

Dalam laporan serangan siber 2022 yang diterbitkan Kapersky menunjukkan penjenayah siber paling banyak menyerang negara-negara Asia Tenggara sepanjang tahun 2022.

Semasa kemuncak pandemik pada tahun 2020 dahulu, Kapersky mengatakan mereka telah menghalang sebanyak 10 juta serangan web daripada menjangkiti perniagaan di Asia Tenggara.

Negara Asia Tenggara mencatatkan peningkatan lebih daripada tiga kali ganda (329%) selepas penyelesaian perniagaan Kapersky sejumlah 889,093 serangan web.

Peningkatan serangan siber juga dilihat berlaku di empat negara Asia Tenggara yang lain termasuklah Malaysia (197%), Thailand (63%), Indonesia (46%) dan Filipina (29%).

Hanya Vietnam sahaja yang memperlihatkan sedikit penurunan iaitu sekitar 12% selepas merekodkan hanya 2.4 juta insiden ancaman web pada tahun lepas berbanding tahun 2021 yang mana merekodkan mencapai 2.8 juta insiden.

Tahun lepas adalah tempoh pembukaan semula untuk kebanyakkan perniagaan di Asia Tenggara tetapi malangnya turut memberikan peluang kepada penjenayah siber untuk beraksi. Jadi, anda dinasihatkan untuk mendapatkan perlindungan siber dengan menaik taraf fasiliti IT dan meminta nasihat daripada pakar sekuriti siber.


Adidas NMD X Chanel x Pharrell Ini Akan Dijual Pada Harga RM4,930

Walaupun belum keluar lagi secara rasmi, tetapi ini adalah kasut paling rare yang akan dihasilkan khas untuk penyanyi rap Amerika Syarikat, Pharrell. Adidas NMD Human Race adalah model khas untuk Pharrell dan nampaknya beliau akan membuat kolaborasi bersama jenama fesyen mewah terkenal Chanel.

Chanel sememangnya antara jenama yang menjadi kegemaran Pharrell. Sebelum kolaborasi ini, Pharrell turut gemar melukis logo Chanel pada kasut yang beliau pakai menunjukkan minat beliau yang mendalam kepada jenama ini.

Adidas NMD Human Race ini adalah kasut kolaborasi rasmi antara Chanel,Pharrell dan adidas yang akan dilancarkan pada 21 November ini. Tulisan Pharrell dan Chanel akan menghiasi bahagian atas kasut ini serta logo ‘CC’ di bahagian belakang kasut.

Dikhabarkan kasut ini hanya akan dijual secara eksklusif hanya di butik Colette, Perancis. Harga retail untuk kasut ini dijangka pada harga €1,000 (lebih kurang RM4,930) dan sangat limited. Kalau anda berada di Paris 21 November ini, bolehlah cuba nasib. Yang pasti, harga resell untuk kasut ini pasti boleh buat umrah balik hari.

colette
213 Rue Saint Honoré
Paris, France 75001


Perniagaan Tidak Sebaik Disangka, Pos Malaysia Jawab Gesaan Netizen Di Media Sosial

Baru-baru ini tular di media-media sosial mengenai gesaan agar syarikat kurier nasional, Pos Malaysia memberikan bonus atau imbuhan buat pekerja penghantaran atau posmen yang berkhidmat bersama mereka.

Gesaan itu dibuat netizen selepas tersentuh melihat usaha-usaha yang dilakukan oleh pekerja penghantaran ini terutamanya sejak perintah kawalan pergerakan dikuatkuasakan di negara kita – di mana jumlah bungkusan yang dikendalikan adalah difahamkan lebih tinggi berbanding sebelum ini.

Walaupun terdapat pelbagai gesaan dan perkongsian kisah menyayat hati yang terpaksa dilalui posmen-posmen ini yang dikongsikan netizen,  syarikat itu bagaimanapun difahamkan tidak akan memberikan bonus buat pekerja mereka dan hanya menjanjikan tiada pembuangan kerja yang akan dilakukan, seperti dilaporkan Malaysiakini.

Menyedari keputusan dan pendekatan yang diambil mereka adalah berbeza dengan gesaan dan kehendak masyarakat yang mahukan ganjaran diberikan kepada pekerja-pekerja mereka, Pos Malaysia akhirnya tampil membuka mulut mengenai perkara itu melalui satu kenyataan yang dikeluarkan di Facebook pada semalam.

“Walaupun terdapat tanggapan orang ramai bahawa lonjakan jumlah bungkusan semasa PKP menunjukkan bahawa perniagaan adalah baik untuk Pos Malaysia, sebenarnya ia tidak seperti disangka.

“Ia tidak cukup untuk mengatasi impak keseluruhan yang disebabkan oleh pandemik ini terhadap perniagaan kami,” jelas mereka.

Walaupun terjejas dengan situasi pandemik COVID-19 ketika ini, pihak syarikat bagaimanapun masih menjaga kebajikan lebih 15,000 pekerja mereka.

Perkara itu menurut mereka dapat dilihat tatkala pelbagai sektor lain melakukan pengurangan pekerja dan langkah drastik yang lain, mereka masih berusaha gigih melindungi masa depan pekerja mereka.

Walaupun berjanji untuk menjaga kebajikan pekerja, namun kenyataan tersebut bagaimanapun tidak menyebut sama ada para pekerja akan diberikan bonus seperti gesaan netizen sebelum ini.

Malah, beberapa komen yang ditinggalkan di hantaran tersebut juga dilihat keliru apakah dengan keputusan syarikat berhubung isu tersebut secara spesifik kerana mereka hanya menjanjikan akan menjaga kebajikan pekerja.

“Jadi betul lah seperti yang dikatakan bahawa posmen-posmen tiada bonus raya tahun ini? Sikit pun takde? Dan itu yang cakap jaga kebajikan pekerja tu?” soal Abdul Hadi Roslan di kiriman tersebut.

Manakala seorang lagi netizen Hazirah Hj Hamzah berkata “minyak murah, parcel banyak. Tak faham apa yang ruginya? Bagilah bonus pada posmen. Kesian mereka,” luahnya.

Netizen sebelum ini meluahkan rasa simpati dengan nasib pekerja syarikat kurier \yang dikongsikan di media-media sosial yang dikatakan tidak akan menerima bonus untuk tahun ini. Klik pautan di bawah untuk membaca mengenainya.

Didakwa Tidak Diberi Bonus Tahun Ini, Netizen Simpati Dengan Nasib ‘Abang Posmen’

Lambakan Parcel Ketika PKP, Pos Laju Tawar Kerja Dengan Komisyen Mencecah RM6,000


Perodua Alza 2022 Kini Dilengkapi Fungsi Apple CarPlay Secara Rasmi

Perodua Alza 2022 menjadi salah ‘fenomena’ model MPV di pasaran Malaysia apabila kereta tujuh-tempat duduk itu telah menerima lebih 30,000 tempahan awal sejak ia dibuka pada 23 Jun (termasuklah hampir 4,000 tempahan daripada pemilik Alza sebelum ini).

MPV itu dilengkapi pelbagai ciri-ciri terkini yang canggih setanding dengan model-model dari luar negara. Terbaharu, portal automotif Paultan.org melaporkan pihak Perodua mengesahkan pembuat kereta dari Rawang itu telah memperoleh pensijilan dan kelulusan yang diperlukan daripada Apple untuk melancarkan fungsi Apple CarPlay — ia merupakan standard Apple yang membolehkan head unit menjadi paparan dan pengawal untuk peranti iOS terpilih.

Perodua Alza dah ada Apple CarPlay 🍎✅ #Perodua #Alza #Apple #CarPlay #applecarplay #peroduaalza #peroduaalza2022 #gcmah #autobuzzmy

Pensijilan itu melibatkan tiga peringkat pembangunan, dengan pelbagai ujian kualiti dan prestasi dalam setiap satu untuk memastikan unit infotainmen berfungsi dengan baik semasa Apple CarPlay dijalankan.

Menurut proses pensijilan, Apple menganggarkan bahawa proses pensijilan Program MFi (Made For iPhone/iPod/iPad) akan mengambil masa sekurang-kurangnya empat bulan.

Bagi pelanggan-pelanggan yang sudah menerima Perodua Alza 2022 mereka, fungsi Apple CarPlay akan diaktifkan semasa anda membawa kereta apabila untuk diservis atau diperiksa.

Untuk makluman semua fungsi Apple CarPlay dan Android Auto hanya boleh digunakan pada model Alza 2022 varian AV sahaja.

* Ikuti VOCKET CAR CLUB melalui Facebook dan Instagram untuk ketahui perkembangan dan isu semasa automotif dari dalam dan luar negara.

Baca lagi beberapa lagi artikel berkaitan Perodua Alza 2022 yang pernah The Vocket kongsikan sebelum ini melalui pautan di bawah.

Siap Penumpang Penuh, Bekas Pemandu ‘Rally’ Lenjan Pula Perodua Alza 2022 Naik Genting Highlands

Ini ‘Review’ Penuh Pemilik Perodua Alza 2022 Selepas Memandunya Selama 3 Hari

‘Ini Barulah Presiden Kelab Sebenar’ – Pemilik Pertama Perodua Alza 2022 Raih Perhatian Netizen


Perodua Aruz Diconteng Perkataan Janda Rupanya ‘Marketing’ Murahan Jenama Vape?

Teknik Pemasaran gerila sering menjadi pilihan pemilik produk kerana kosnya yang tidak tinggi dan mudah untuk viral jika kena gayanya. Namun, ada sesetengah yang memilih untuk menggunakan ‘konten murahan’ bagi melariskan atau memperkenalkan produk mereka kepada umum.

Tular sejak semalam sebuah kereta Perodua Aruz yang diconteng dengan perkataan janda menyusuri jalan di sekitar Bukit Bintang. Dalam satu video yang dirakam, dilihat pemandu Aruz berkenaan marah apabila ada yang merakam keretanya yang penuh dengan contengan itu.

Sekilas pandang netizen sudah boleh menghidu ini tidak lain tidak bukan semestinya marketing untuk menaikkan sesuatu jenama atau produk. Ramalan netizen itu dilihat benar kerana apabila membuat carian untuk logo yang terdapat di sisi kereta tersebut, ia adalah nama satu jenama perasa vape tempatan.

Rata-rata netizen juga berkata tindakan untuk menggunakan status ‘janda’ untuk tujuan marketing adalah sangat tidak sesuai dan ibarat merendahkan individu yang bergelar janda.

Ya betoii.. Maha Karya guna konsep marketing very cheapskate. Menghina janda. Harap 7 keturunan dia ramai menjanda lepas ni. Dah nak sangat

— ChomBie 🕊 (@ChomBieTanjung) December 4, 2022

Tengok cara paint dia pon teratur. Kalau bini marah pon takde nya sampai macamni cat nya. Ini semua auta. Memang saja nak promote je ni. Kat bawah pintu tu pon ada tulis siapa punya 😂. Senang marketing dia

— Mal's (@NamaDiaAkmal) December 4, 2022

Jijiknya marketing macam ni. Malu kan sebahagian dari iman. Malu dah tak ada.

— Kelon Mas (@dzaqreen) December 4, 2022

Jika difikir secara logik, tidak mungkin mereka yang ‘kantoi’ bermain kasih dengan janda mahu memandu kereta yang sudah diconteng sebegini rupa di khalayak ramai. Lebih-lebih lagi di kawasan tumpuan orang pelancong dan sibuk di pagi hari.

Dalam artikel yang dikeluarkan Berita Harian sebelum ini, Presiden Persatuan Wanita dan Ibu Tunggal Nur Iman Kuala Lumpur dan Selangor (Witus), Shiella Tukimin, berkata masyarakat perlu lebih cakna kerana tidak semua ibu tunggal berfikiran terbuka, kebanyakan mereka terkesan apabila istilah ‘janda’ sering dijadikan bahan mainan, gurauan dan dipersendakan.

Menurutnya, tindakan sesetengah pihak menggunakan istilah ‘janda’ sebagai umpan atau pelaris perniagaan tanpa mengambil kira sensitiviti wanita khususnya ibu tunggal berusaha keras bangkit dan berdikari bukan sahaja perbuatan mengaibkan tetapi turut mengundang pelbagai implikasi negatif terhadap kesihatan mental.

Netizen sebenarnya tidak mempunyai masalah dengan teknik pemasaran gerila tetapi isu yang dimainkan seeloknya tidak memberi gambaran buruk kepada sesuatu golongan.

Semoga menjadi pengajaran buat pemilik produk yang lain supaya berfikir panjang sebelum berbuat sesuatu atau jenama anda mererima kesannya.


Perodua Aruz Masuk Pasaran Singapura Pada Harga RM286,409

Perodua Aruz merupakan model SUV tujuh-tempat duduk yang mula berada di pasaran tempatan pada Januari 2019. Sebanyak 2,167 unit telah terjual sehingga bulan November untuk tahun 2020 lalu.

Terbaru, model ini telah memasuki pasaran Singapura melalui Perocom Auto, pengedar rasmi Perodua sejak tahun 1997 lagi. Model Aruz menjadi MPV tujuh-tempat duduk pertama yang ditawarkan oleh Perodua di negara Singapura.

“Dengan jualan hampir 58,000 unit di Malaysia sejak pelancarannya pada 2019, Perodua Aruz menjadi kenderaan utiliti sukan (SUV) terlaris di Malaysia pada 2019 dan 2020.

“Kami berbesar hati dapat berkongsi kelebihan Aruz – antaranya ruang yang luas, tahap keselamatan yang tinggi, serba boleh, praktikal dan cekap bahan api – dengan jiran selatan kita,” kata Presiden dan Ketua Pegawai Eksekutif Perusahaan Otomobil Kedua Sdn Bhd (PERODUA), Datuk Zainal Abidin Ahmad.

Perodua Aruz yang ditawarkan hanyalah varian 1.5L X dengan harga semasa pelancaran termasuk Cukai Barangan dan Perkhidmatan (GST) dan Certificate of Entitlement (COE) berjumlah SGD92,999 (RM286,409).

Perocom Auto merupakan pengedar sah Perodua di Singapura yang telah menjual pelbagai model kereta terdahulu seperti Kancil, Kembara, Kelisa, Myvi dan lain-lain lagi.

Pada awal bulan Mac lepas, Perodua telah melancarkan model Ativa yang telah menerima tempahan lebih 5,000 ribu semasa tempahan dibuka pada bulan Februari lalu.

Perodua Ativa Dilancarkan Secara Rasmi, Harga Bermula RM61,500

Lihat Bekas Pemandu ‘Rally’ Lenjan Perodua Ativa Naik Genting Highlands


Perodua Ativa Dilancarkan Secara Rasmi, Harga Bermula RM61,500

Setelah beberapa bulan kita melihat gambar spyshot dan membaca teori teknikal dan khabar angin mengenai SUV terbaru Perodua, akhirnya Perodua D55L atau nama rasminya Perodua Ativa telah dilancarkan.

Perasmian Perodua Ativa telah dibuat oleh Pengerusi Perodua, Tan Sri Asmat Kamaludin secara premiere digital di peroduadigitalpremiere.com dan juga Facebook Page rasmi Perodua pada pukul 8 malam semalam.

Perodua Ativa merupakan model pertama di bawah rangka tindakan Perodua Smart Build yang ditawarkan dengan harga rasmi antara RM61,500 hingga RM72,000. Ia mengejutkan orang ramai kerana harga tersebut lebih rendah daripada yang telah diumumkan sebelum ini.

Terdapat tiga pilihan varian mengikut kesesuaian untuk diri anda. Model asas (X) dijual pada harga bermula RM61,500, manakala model pertengahan (H) bermula RM66,100 dan varian tertinggi sekali (AV) berharga RM72,200.*

*Harga ini sah sehingga pengecualian cukai jualan kerajaan berakhir pada 30 Jun nanti.

“Harga Perodua Ativa yang berpatutan adalah disebabkan kadar kandungan komponen tempatan sebanyak 95%, kadar permulaan tertinggi bagi mana-mana model Perodua. Malah, enjin dan transmisinya juga dihasilkan di Malaysia,” kata Presiden dan Ketua Pegawai Eksekutif Perodua Dato’ Zainal Abidin Ahmad.

Kereta SUV baru ini merupakan kenderaan pengecas turbo pertama Perodua dan model pertama yang menggunakan Transmisi Boleh Laras Berterusan (CVT). Ia juga menjadi model pertama Perodua yang memenuhi standard Pemanduan Autonomi Tahap 2, selain menjadi kenderaan paling mampu milik di Malaysia yang memenuhi standard berkenaan.

Kesemua teknologi ini menyumbang kepada kecekapan penggunaan bahan api sehingga 18.9 km/l, menjadikannya Kenderaan Cekap Tenaga (EEV) kelima buatan Perodua.

Ketiga-tiga varian ini dilengkapi dengan teknologi Bantuan Pemanduan Selamat (ASA) 3.0. Jarang sekali sesebuah pengeluar kenderaan memberikan sistem terbaru pada semua varian-varian model kenderaan mereka. ASA 3.0 berfungsi pada kelajuan yang lebih tinggi sehingga 120km/j untuk kenderaan dan sehingga 60 km/j untuk pejalan kaki.

Di samping itu, Perodua Ativa kini boleh mengesan kenderaan beroda dua serta berfungsi pada waktu malam. Ketiga-tiga varian ini juga dilengkapi enam beg udara, lampu hadapan LED automatik dengan Auto High Beam dan Lane Departure Warning and Prevention.

Untuk varian H dan AV, kedua-dua varian ini mempunyai Adaptive Driving Beam, paparan multi-info TFT tujuh-inci dan sistem infotainment skrin sesentuh sembilan-inci dengan pengecaman suara. Varian AV secara eksklusif mempunyai  Lane Keep Control, Blind Spot Monitor, Rear Cross Traffic Alert dan Adaptive Cruise Control.

Sehingga kini Perodua telah menerima kira-kira 5,000 tempahan sejak tempahan dibuka pada 19hb Februari lalu. Perodua menyatakan penghantaran akan bermula hari ini (4hb Mac) dan menyasarkan untuk menghantar purata sebanyak 3,000 unit sebulan.

“Kami menjemput seluruh rakyat Malaysia untuk mengunjungi mana-mana pusat jualan kami di seluruh negara – di mana garis panduan COVID-19 dipatuhi ketat demi kesihatan dan keselamatan semua – untuk melihat, merasai dan memandu uji Perodua Ativa sebelum pengecualian cukai jualan kerajaan berakhir pada 30 Jun nanti,” tambah beliau lagi.

Jika anda terlepas pelancaran Proton Ativa, anda boleh tonton video yang kami kongsikan di atas. Sekiranya anda mahu melihat Perodua Ativa versi yang ‘lebih garang’ dengan bodykit lengkap ‘Gear Up’, anda boleh lihat di sini.

Akhirnya kita dapat juga lihat model pengganti Perodua Kembara dan Perodua Nautica setelah sekian lamanya. Adakah Perodua Ativa ini bakal mendapat sambutan orang ramai sama seperti Perodua Myvi dan juga Proton X50?

Pada awal bulan Februari lalu, Perodua yakin dapat capai sasaran jualan sebanyak 240,000 unit kenderaan pada tahun ini.

Perodua Yakin Capai Sasaran Jualan 240,000 Unit Kereta Pada 2021

Tempahan Model Perodua D55L Kini Dibuka, Harga Ditawarkan Bermula Daripada RM62,500


Perodua Axia 2019 Dilancarkan Dengan Rekaan Seakan ‘SUV’

Mula dilancarkan sejak September 2014, model Perodua Axia berjaya menjadi pilihan ramai Rakyat Malaysia. Rekaannya yang kecil dan penggunuaan minyak yang ekonomi membuatkan model ini berjaya dijual dengan laris menggantikan Perodua Viva.

Genap lima tahun berlalu, Perodua Axia pada tahun ini tampil dengan rekaan dan ciri yang berbeza melalui model Perodua Axia 2019. Bersempena dengan model terbaru ini, Perodua telah melancarkan enam variasi buat Axia yang menampilkan variasi standard, E, GXtra,Style, Advance dan SE.

Seperti model sebelum ini, Perodua Axia 2019 masih lagi dilengkapi dengan enjin 1.0 liter tiga slinder yang dipandankan bersama kotak gearbox manual lima kelajuan atau automatik empat kelajuan.

Perodua mengesahkan model ini dilengkapi dengan ciri penjimatan minyak yang baik dimana para pengguna berpeluang mendapatkan 22.5 kilometer pada setiap liter untuk variasi manual manakala 21.5 kilometer untuk satu liter bagi variasi automatik.

Antara fungsi yang dinantikan ramai pada model ini telah disertakan dimana Perodua Axia hadir dengan ciri-ciri keselamatan seperti Vehicle Stability Control (VSC) dan Advanced Safety Assist (ASA) 2.0 membuatkan model ini menjadi model dengan ciri keselamatan yang baik untuk harga RM43,000 dan kebawah.

Buat anda yang mahukan lebih penggayaan, Perodua Axia 2019 dengan variasi Style mungkin menjadi pilihan anda rekaan seakan SUV. Grill bahagian hadapan dan sport rim turut disertakan membuatkan model ini tampil lebih garang dan kemas. Selain itu, Perodua Axia dengan variasi Style turut hadir dengan warna eksklusif ‘Sunrise Orange’.

Berikut kami kongsikan kepada anda harga rasmi bagi Perodua Axia 2019 bagi keenam-enam variasi. Adakah model ini bakal menjadi pilihan anda berdasarkan ciri yang ditawarkan?

Axia Standard E – RM24,090
Axia Standard G – RM33,490
Axia GXtra – RM34,990
Axia Style – RM38,890
Axia SE – RM38,890
Axia Advance – RM43,190

Kami kongsikan anda beberapa lagi model keluaran Perodua yang menjadi pilihan ramai. Klik pautan dibawah untuk mengetahui dengan lebih lanjut.

Tempahan Perodua Axia 2019 Sudah Mula Dibuka Dengan Harga Serendah RM 24,090

Perodua Myvi Dilancarkan Di Singapura Dengan Harga RM197,093

Tonton Ulasan Awesome Engear Untuk Perodua Aruz


Perodua Axia 2023 Dilancarkan Secara Rasmi, Harga Bermula Daripada RM38,600

Lama dinantikan orang ramai, hari ini menjadi saksi apabila Perodua secara rasminya telah melancarkan Perodua Axia 2023. Model mampu milik daripada Perodua ini dilihat hadir dengan rekaan serba baharu yang lebih canggih dan moden bersesuaian dengan peredaran masa.

Menggunakan platform Daihatsu New Global Architecture (DNGA), model ini hadir dengan saiz lebih panjang dan lebar berbanding model Perodua Axia generasi sebelumnya. Walau bagaimanapun, ketiggian bagi model ini dilaporkan 15mm lebih rendah berbanding model sebelumnya.

Mengulas dari segi enjin, model ini dikuasakan oleh enjin 1.0 liter NA yang mampu menghasilkan 67hp dan 91Nm tork. Menggunakan sistem D-CVT seakan Perodua Ativa, model ini menjanjikan penggunaan bahan api serta prestasi yang lebih efisien.

Lebih hebat, Perodua memaklumkan Perodua Axia 2023 mampu menawarkan penjimatan minyak sehingga 27.4km/l menggunakan sister Eco Idle yang tersedia pada varian AV dan SE.

Sebanyak 4 varian diperkenalkan iatu G, X, SE dan AV di mana model AV selaku model termahal dan tercanggih hadir dengan skrin sesentuh 9-inci, meter digital 7-inci, 6 airbag dan juga tempat duduk semi-leather.

Sebanyak 5 warna yang akan ditawarkan terdiri daripada warna Coral Blue, Granite Grey, Lava Red, Glittering Silver dan Ivory White.

Harga bagi Perodua Axia 2023 ditawarkan pada harga serendah RM38,600 bagi varian G, varian X pada harga RM40,600, varian SE pada harga RM44,000 dan juga RM49,500 bagi varian AV.


Perodua Axia Tersenarai Kereta Ketiga Terlaris Asia Tenggara

Ini merupakan satu pencapaian yang membanggakan untuk industri automotif negara apabila Perodua Axia tersenarai dan menduduki tempat ketiga terlaris di negara-negara ASEAN menerusi data yang dikeluarkan Focus2move.

Focus2move merupakan sebuah firma bebas yang mengumpul data-data kenderaan telah mengeluarkan senarai terkini jualan keseluruhan bagi negara-negara ASEAN bagi tahun 2018.

Data yang ditunjukkan ini jelas menunjukkan Perodua Axia mempunyai rekod penjualan yang kuat setelah berjaya menduduki tempat ketiga dengan hanya penjualan di Malaysia sahaja berbanding beberapa kereta lain yang dijual secara meluas sekitar Asean.

Untuk pengetahuan anda, jenama Toyota masih menduduki tempat teratas dimana Toyota Hilux berada di tangga pertama dan diikuti dengan Isuzu D-Max kemudian Perodua Axia. Malah, Perodua Axia dijual sebanyak 89,373 unit di tempat ketiga mewakili peningkatan sebanyak 33 peratus.

#RealDeal. Nak dapatkan handphone power 8GB RAM + 128GB Storage? Jom tonton video ini.


Perodua Bezza 2020 Dilancarkan Secara Rasmi, Harga Bermula Daripada RM34,580

Mula hadir dengan gambar ura-ura sejak dua minggu lalu, akhirnya Perodua pada hari ini telah melancarkan Perodua Bezza facelift 2020 secara rasmi untuk pasaran Malaysia. Perodua Bezza 2020 ini juga sekaligus menjadi facelift pertama bagi model ini sejak dilancarkan di pasaran.

Dari segi rekaan, Bezza 2020 tampil dengan rekaan yang lebih spoty dengan penyertaan lampu LED yang lebih tajam. Bumper hadapan dan belakang bagi model terbaru ini juga turut dilihat ‘maskulin’ berbanding sebelum ini.

Antara perubahan terbesar Bezza 2020 sudah pastinya penyertaan sistem keselamatan yang lebih baik dimana kesemua varian Bezza 2020 bakal dilengkapi dengan sistem brek ABS dan EBD.

Bezza X dan Bezza AV pula bakal turut ditambah dengan sistem kestabilan elektronik (ESC) serta sistem kawalan cengkaman (TRC). Sama seperti model facelift Peroda Axia varian tertinggi, Bezza AV turut dilengkapi dengan sistem bantuan pemanduan ASA 2.0.

Enjin bagi model facelift ini masih lagi dikekalkan dengan penggunaan enjin 1KR-VE 1.0 liter VVT-i dengan 67 kuasa kuda dan 91 NM serta enjin 1NR-VE 1.3L Dual VVT-i berkuasa 94 hp/121 Nm. Penggunaan sistem Eco Idle mampu membolehkan Bezza mencapai penggunaan bahan api serendah 22 km/l.

Sebanyak enam warna ditawarkan buat Bezza 2020 untuk dipilih para p iaitu Ivory White, Glittering Silver, Ocean Blue, Sugar Brown, Granite Grey dan Garnet Red untuk.

Sempena pengeluaran Perodua Bezza 2020, jenama ini telah menawarkan sebanyak empat varian buat para pengguna bermula dengan varian 1.0 G Manual yang hadir dengan harga RM34,580. Varian 1.0G Automatik ditawarkan pada harga RM36,580, 1.3X dengan harga RM43,980 dan model paling premium pada keempat varian ini adalah 1.3 AV dengan harga RM49,980.

Berdasarkan harga, jelas Bezza 2020 mengalami sedikit peningkatan harga berbanding model sebelum ini walau bagaimanapun dengan penyertaan beberapa ciri terbaru, ia mungkin berbaloi buat para peminat.

Model Bezza 2020 juga sekaligus bakal menjadi pencabar terdekat kepada Proton Sage 2019 yang dilihat semakin menjadi pilihan para pengguna. Agak menarik untuk menyaksikan adakah Bezza 2020 mampu menyaingi jualan Proton Saga 2019.

Antara berita hangat pada minggu ini sudah pastinya mengenai cadangan kerajaan untuk mendapatkan 32 buah Toyota Vellfire baharu untuk kegunaan para menteri. Turut dikongsikan, penguatkuasaan saman RM300 buat penumpang tempat duduk belakang yang tidak memakai seat belt.

Vellfire Dan Honda Accord Dipilih Sebagai Kenderaan Rasmi Menteri Dan Pegawai Tinggi

Anda Bakal Disaman RM300 Jika Penumpang Tempat Duduk Belakang Tidak Pakai ‘Seat Belt’


Perodua Catat Rekod Tempahan Tertinggi Dalam Tempoh 24 Jam Pada Hari Terakhir Jun

Dua minggu sebelum bulan Jun berakhir, kerajaan telah membuat ‘pengumuman peringatan’ tarikh terakhir pengecualian cukai jualan kenderaan tetap pada 30 Jun.

Pelbagai pihak menjangkakan tempahan kenderaan akan meningkat kerana orang ramai tidak mahu melepaskan insentif tersebut.

Nampaknya perkara itu menjadi kenyataan apabila Perodua mengumumkan pihaknya telah mencatatkan rekod tempahan tertinggi dalam tempoh 24 jam pada hari terakhir Jun lalu.

“Pada hari terakhir inisiatif itu, Perodua menyaksikan tempahan harian tertinggi pada 30 Jun 2022 dengan 25,100 tempahan kenderaan telah diambil. Ini tidak pernah berlaku sebelum ini dan ianya bukti potensi pertumbuhan industri automotif Malaysia dengan pemberian insentif yang betul.

“Kami amat berterima kasih kepada kerajaan kerana telah melanjutkan tarikh akhir penghantaran kepada 31 Mac 2022 dan kami amat memerlukan tempoh itu untuk memenuhi permintaan yang ada setakat ini,” Presiden dan Ketua Pegawai Eksekutif Perodua Dato’ Zainal Abidin Ahmad.

Memetik kenyataan rasmi dikeluarkan, untuk enam bulan pertama tahun ini, Perodua menjual 127,343 kenderaan dengan lonjakan 30% daripada 97,290 unit yang dijual dari Januari hingga Jun 2021 berikutan permintaan kukuh untuk kenderaan pada separuh pertama 2022 disebabkan oleh tarikh akhir pengecualian cukai jualan.

Daripada 127,343 unit yang didaftarkan, Perodua Myvi masih menjadi model paling laris dengan 38,039 unit didaftarkan diikuti dengan Perodua Axia sebanyak 29,183 unit dan Perodua Bezza sebanyak 28,719 unit. Walaupun begitu, Perodua Bezza semakin popular kerana ia merupakan model yang paling dicari pada masa ini.

Tambah beliau lagi, pihaknya memohon maaf kepada para pelanggan yang terpaksa menunggu lama untuk menerima kenderaan, bagaimanapun isu itu sedang diatasi sebaiknya untuk meningkatkan lagi pengeluaran kami.

* Ikuti VOCKET CAR CLUB melalui Facebook dan Instagram untuk ketahui perkembangan dan isu semasa automotif dari dalam dan luar negara.

Khabarnya Perodua Alza baharu terima sambutan sangat mengalakkan walaupun pelancaran masih belum dibuat. Baca lebih lanjut spesifikasi yang didedahkan melalui pautan di bawah.

Tempahan Perodua Alza Serba Baharu Dibuka Dengan Harga Bermula RM62,000

Perodua Mahu Perkenalkan Kereta Elektrik Tempatan Yang Mampu Dimiliki Orang Ramai

Perodua Sedang Pertimbangkan Untuk Jual Kereta Terpakai Ke Luar Negara


adidas Original Keluarkan Baju Edisi Khas Manchester United Sempena Tahun Baru Cina

Dengan Tahun Baru Cina bakal menjengah bulan hadapan, perancangan untuk menyambut perayaan ini dilihat semakin meriah.

Untuk memperingati Tahun Baru Cina pada 25 Januari ini adidas telah melancarkan simbol naga khas untuk Manchester United.

Kelab bola sepak Inggeris mengeluarkan jersi merah yang dikemas kini dengan cetakan naga merangkumi depan, belakang dan kedua-dua lengan. Kemeja ini dilaporkan mempunyai reka bentuk yang sama dengan baju 2018 adidas x EA Sports.

Di bawah leher terpampang logo adidas disaluti emas bersama lencana kelab Manchester United yang terkenal. Sebagai tambahan kepada kit khas ini, pelbagai jenis pakaian turut ditawarkan.

Lihat bagaimana baju ini dipamerkan oleh bintang utama United, Daniel James, Scott McTominay dan Marcus Rashford.

Pembaca yang berminat untuk mendapatkan koleksi ini boleh berbuat demikian dengan melawat butik adidas yang terpilih atau secara atas talian dengan harga RM389.

Berikut adalah cerita lain mengenai kolaborasi adidas dan Manchester United. Klik pautan di bawah untuk membaca.

‘Northern Quarter’ Jadi Inspirasi Jersi ‘Away’ Manchester United

Manchester United Umumkan Jersey Ketiga Sempena Musim 18/19


Perodua Dijangka ‘Catu’ Pengeluaran Kereta Ekoran Gangguan Bekalan Cip?

Dalam satu penyelidikan yang dilakukan oleh Susquehanna Financial Group, pengguna semakin terdesak untuk mendapatkan bekalan semikonduktor sehinggakan jurang antara pesanan cip dan penghantaran meningkat menjadi 17 minggu pada April lalu.

Menurut satu laporan dari Berita Harian, Perodua dijangka akan membuat pencatuan pengeluaran kenderaan bagi mengatasi masalah gangguan bekalan cip semikonduktor yang telah memberi kesan kepada prestasi jualan mereka.

Disebabkan masalah tersebut, jualan kenderaan Perodua telah susut sebanyak 17% kepada 20,399 pada bulan April berbanding Mac. Gangguan bekalan cip semikonduktor itu memberi kesan tertumpu pada model Myvi.

Eddy Do Wey Qing, Penganalisis RHB Investment Bank Bhd, berkata untuk mengehadkan penurunan jumlah jualan beberapa bulan akan datang, Perodua akan mengambil langkah untuk membuat pencatuan.

Menurutnya lagi, sehingga April tahun ini jumlah jualan kenderaan Perodua adalah 78,304 unit, 33% daripada unjuran tahunan RHB sebanyak 235,000 unit.

“Angka ini sedikit di bawah jangkaan, namun pembeli dijangka akan meneruskan pembelian mereka sekali gus memberikan prestasi separuh pertama 2021 yang lebih kukuh.

“Kami mengekalkan sasaran jumlah penjualan Perodua kerana yakin minat pembelian akan terus kukuh tahun ini. Ia akan disokong oleh jumlah pesanan, pelancaran model baharu dan kitaran penggantian,” terang Eddy.

Peningkatan semula kes COVID-19 di seluruh dunia telah menyebabkan permintaan semikonduktor semakin meningkat tetapi pengeluarannya semakin terhad, lalu menyebabkan pelanggan terpaksa ‘menunggu’ kereta mereka lebih lama untuk disiapkan.

Sekali pandang, anda tidak akan perasan kereta ini sebenarnya sebuah Proton Inspira. Klik pautan dibawah untuk baca lebih lanjut.

Peminat Kereta Puji Hasil Kerja Bengkel Ini Hasilkan ‘Bodykit’ Menawan Untuk Proton Inspira

Gambar OOTD Raya Di Hadapan Kereta Cetus Pertikaian Antara Ahli ‘Group’ Myvi

Ini Proses ‘Private Collector’ Malaysia Beli Model Bugatti Edisi Terhad Bernilai RM25 Juta


Perodua Henti Penghasilan Myvi Baharu Buat Sementara Waktu

Sebanyak 3,000 pelanggan Perodua yang mendaftar untuk membuat pembelian model Myvi baharu tidak dapat meneruskan pendaftaran mereka.

Menurut Perodua, model Myvi baharu terpaksa diberhentikan sementara waktu kerana gangguan bekalan di salah satu vendornya. “Kami memohon maaf kerana kami tahu pelanggan tidak sabar untuk menantikan kereta baharu mereka.” kata Datuk Dr Zaharu Husin, Pengarah Urusan Perodua Sales Sdn Bhd.

Beliau berkata, keutamaan Perodua kini adalah untuk menyerahkan model terbaru itu kepada 3,000 pelanggan yang sepatutnya dijadualkan menerima kenderaan mereka sebelum 1 September ini.

Namun ada yang berpendapat langkah ini dibuat kerana harga kereta akan bertambah disebabkan pertukaran sistem cukat GST kepada SST yang akan dilaksanakan kelak. Jika anda tergolong dalam 3,000 pelanggan yang menantikan kereta Myvi baharu, bersabarlah.


Perodua Kongsi ‘Teaser’ Model Myvi Generasi Terbaru

Perodua baru sahaja mengeluarkan teaser untuk generasi model terlaris mereka, Myvi. Dan tempahan untuk model 2018 ini sudah boleh mula ditempah bermula 9 November 2017.

“Myvi serba baru ini menjadi model Perodua pertama yang mana rekaan luarannya (upper body) dilakukan oleh Perodua sendiri tanpa input dari orang luar,” kata CEO Perodua, Datuk Aminar Rashid Salleh.

Ianya seperti biasa akan hadir dengan dua pilihan enjin, 1.3l dan 1.5l dengan harga bermula RM 44,300 (tanpa insurans). Model Myvi terbaru juga akan lebih panjang dan lebar daripada model yang sebelumnya. Lima varian akan ditawarkan; 1.3 Standard G (MT), 1.3 Standard G (AT), 1.3 Premium X (AT), 1.5 High (AT) dan 1.5 Advance (AT).

Jika anda sedang berkira-kira untuk membeli kereta baharu, boleh ke showroom Perodua yang terdekat untuk membuat tempahan. Perodua juga akan menayangkan model terbaru Myvi ini di Malaysian Autoshow 2017 yang akan berlansung hujung minggu ini (9-12 November 2017) di MAEPS, Serdang. Untuk bacaan lebih lanjut, boleh baca di sini.


Perodua Lancar Myvi Baharu, Terima 4,303 Tempahan Dalam Masa 9 Hari

Setelah pihak Perodua berkongsi gambar teaser beberapa spesifikasi model yang ditawarkan pada sepuluh hari lalu, akhirnya model Myvi 2022 dilancarkan secara rasmi.

Memetik portal Paultan.org, Perodua telah membelanjakan kira-kira RM50 juta untuk membangunkan model Myvi yang dikemaskini dengan pelbagai perubahan dibuat untuk memberikan pengalaman yang lebih baik kepada para pelanggan. Pembangunan model kod ‘D51A’ ini bermula sejak Februari 2019 lalu, iaitu kira-kira hanya selepas setahun model ‘G3’ ini diperkenalkan dalam pasaran.

Antara perubahan yang dibuat ialah dari segi teknologi terkini, penjimatan bahan api yang lebih baik dan ciri keselamatan pintar telah dipertingkatkan. Pada masa yang sama, penampilan Myvi 2022 pada kali ini hadir dengan rekaan yang lebih sporty dan turut ditawarkan dengan warna baharu.

Sejak tempahan dibuka pada 9 November yang lalu, Perodua telah menerima tempahan daripada orang ramai kira-kira 4,303 unit dan dijangka sebanyak 6,000 unit model Myvi baharu ini akan didaftarkan pada setiap bulan.

“Kami berterima kasih kepada semua rakyat Malaysia terutama para pelanggan kami atas sokongan yang diberikan kepada Perodua dan Myvi baharu.

Kami menjangkakan sebanyak 6,000 unit Myvi baharu akan didaftarkan setiap bulan, yang mana ini membolehkan kami mengekalkan kecenderungan jualan Myvi pada masa akan datang,” kata Presiden dan Ketua Pegawai Eksekutif Perodua, Dato’ Zainal Abidin Ahmad.

Pada kali ini Perodua menawarkan lima varian Myvi 2022 yang terdiri daripada 1.3L G (tanpa sistem ‘Perodua Smart Drive Assist’) yang berharga RM47,500, 1.3L G (RM47,700), 1.5L X (RM49,900), 1.5L H (RM53,900) dan 1.5L AV (RM58,800). Harga yang ditawarkan termasuk pengecualian cukai jualan (sehingga 30 Jun 2022) dan tanpa insurans. Pihak Perodua juga menawarkan waranti selama 5 tahun atau 150,000 km (mana-mana dahulu).

Antara kemaskini yang ada pada model ini ialah lampu nyalaan siang LED, transmisi D-CVT dari model Ativa dan penggunaan bahan api kini 5% lebih cekap. Dari segi keselamatan pula, Myvi 2022 dilengkapi dengan sistem ASA 3.0 (Advanced Safety Assist), AEB (Automatic Emergency Braking) dan juga ADAS (Advanced Driver Assist System).

Pada bahagian ruangan dalam kabin pula, Perodua menggunakan kemasan kulit berwarna merah hitam pada bahagian tempat duduk, stereng baharu serta skrin sentuh bersaiz 6.9-inci yang digunakan sama pada model Ativa.

Jika anda mahu memiliki kenderaan pertama yang mempunyai sistem ADAS pada harga kurang RM60,000, bolehlah kunjungi pusat jualan dan pameran Perodua berhampiran atau terus menempah Myvi 2022 melalui laman web rasmi Perodua di sini.

Klik pautan di bawah untuk melihat gambar teaser serta spesifikasi yang ditawarkan oleh Perodua melalui pautan di bawah.

Perodua Myvi 2022 Hadir Dengan 5 Varian, Tempahan Dibuka Bermula Harga RM45,700

Teruja Jumpa Myvi Di Luar Negara, Reaksi Pelajar Malaysia Ini Curi Perhatian Netizen


Perodua Mahu Perkenalkan Kereta Elektrik Tempatan Yang Mampu Dimiliki Orang Ramai

Setelah berjaya mengembangkan pasaran beberapa model kereta dengan baik, Perodua mahu melangkah lebih jauh dalam dunia kenderaan elektrik dengan membelanjakan kira-kira RM1.32 bilion untuk menjayakan ‘projek elektrifikasi’ mereka.

Jumlah pelaburan yang besar itu akan digunakan oleh Perodua untuk memperkenalkan model kereta baharu, menambah baik kemudahan untuk ujian, kilang pembuatan, pusat penyelidikan & pembangunan serta beberapa inisiatif-inisiatif lain.

Presiden dan Ketua Pegawai Eksekutif Perodua, Datuk Zainal Abidin Ahmad menyatakan bahawa ‘projek elektrifikasi’ memang sudah ada di dalam pelan jangak masa panjang mereka, bagaimanapun Perodua akan fokus untuk membangunkan kenderaan berteknologi hibrid terlebih dahulu.

“Kerajaan menyasarkan menjelang 2030, 15% daripada TIV (Total Industry Volume) adalah EV. Kami menyedari perkara ini dan beberapa perancangan pelan pelan hala tuju EV untuk masa hadapan sedang dibuat. Kami turut berharap akan dapat membuat pengumuman tidak lama lagi dalam sekitar tahun ini,” kata Zainal.

Walaubagaimanapun, visi Perodua untuk landskap kereta di Malaysia sangat berbeza dengan visi kerajaan. Perodua menjangkakan hanya 5% daripada TIV akan menjadi EV sepenuhnya pada 2030, manakala kerajaan pula menjangkakan kira-kira 15%.

Bagi menjayakan kereta elektrik tempatan mampu milik ini, Perodua akan berkerjasama dengan pelbagai pihak industri lain supaya kos pembuatan kenderaan tersebut dapat dikawal dan infrastruktur-infrastruktur EV seperti stesen pengecasan dapat disediakan oleh pihak yang bertauliah serta berpengalaman.

Setakat ini Perodua tidak menjelaskan apakah model hibrid pertama mereka yang bakal diperkenalkan nanti. Namun ramai pakar automotif tempatan mendakwa ianya sebuah Perodua Ativa Hibrid.

*Ikuti VOCKET CAR CLUB melalui Facebook dan Instagram untuk ketahui perkembangan dan isu semasa automotif dari dalam dan luar negara.

Sebelum ini Perodua mendakwa telah menghantar beberapa buah kereta ke satu negara untuk membuat tinjauan pasaran penerimaan model mereka di pasaran luar negara. Baca lebih lanjut melalui pautan di bawah.

Perodua Sedang Pertimbangkan Untuk Jual Kereta Terpakai Ke Luar Negara

Perodua Lancar Myvi Baharu, Terima 4,303 Tempahan Dalam Masa 9 Hari


Perodua Myvi 2020 Diperkenalkan Dengan Warna ‘Electric Blue’ Beserta Sokongan ASA 2.0

Tiga tahun di pasaran, model terlaris daripada Perodua iaitu Myvi pada hari ini berjaya menerima kemas kini menerusi penawaran warna baharu beserta ciri sokongan keselamatan tambahan.

Menerusi kemas kini terbaru ini, Perodua nampaknya mahu menawarkan ciri keselamatan yang lebih baik buat para pemandu menerusi sokongan Advanced Safety Assist (ASA) 2.0 buat kesemua varian berbanding varian 1.5 AV seperti sebelum ini.

Tidak hanya menawarkan ciri keselamatan, warna Electric Blue antara yang diperkenalkan bersesuaian dengan model ini yang sering kali menjadi pilihan golongan muda. Warna Granite Grey yang sebelum ini ditawarkan pada varian 1.5L sedia ditawarkan pada varian lain kecuali varian 1.3 G.

Harga bagi Perodua Myvi tidak meningkat buat tiga varian merangkumi varian 1.3G MT, 1.3G AT dan 1.3X dengan harga permulaan RM41,292. Pemilihan untuk mendapatkan sokongan ASA 2.0 pada varian 1.3X bakal dikenakan cas tambahan RM2,000.

Varian 1.5 dilihat menerima peningkatan harga sebanyak RM2,000 dimana model ini sedia dijual dengan harga RM50,530 manakala varian 1.5 AV ditawarkan dengan harga RM500 lebih tinggi iaitu RM52,697. Harga yang diumumkan adalah harga di atas jalan raya insuran beserta pengecualian cukai kereta 2020.

Pada tahun lalu, Perodua Myvi telah dilancarkan di Singapura dengan harga sekitar RM197,093. Klik pautan di bawah untuk mengetahui dengan lebih lanjut.

Perodua Myvi Dilancarkan Di Singapura Dengan Harga RM197,093

Gara-Gara Langgar Viva Hingga Remuk, Pemilik Lamborghini Belikan Mangsa Myvi Sebagai Ganti


Perodua Myvi 2022 Hadir Dengan 5 Varian, Tempahan Dibuka Bermula Harga RM45,700

Pada akhir bulan lalu pengguna media sosial saling berkongsi pendapat setelah melihat beberapa gambar dan video model Myvi facelift 2022 dirakam sedang melakukan pengambaran iklan komersial di tempat awam.

Terbaharu, Perodua telah mengumumkan model Myvi generasi ketiga kini ditawarkan dengan beberapa varian terdiri daripada 1.5 liter AV (Advance), 1.5 liter H, 1.5 liter X serta dua varian 1.3 liter G. Kesemua varian cuma hadir dalam transmisi automatik sahaja disebabkan pihak Perodua telah menghentikan pengeluaran transmisi manual daripada barisannya.

A post shared by VOCKET Car Club (@vocketcarclub)

Model Myvi terbaharu ini tampil dengan beberapa penambahbaikan serta beberapa teknologi baharu yang memang diperlukan oleh setiap pemilik kenderaan pada masa kini.

Sistem bantuan keselamatan pemanduan (Advance Safety Assist) pada model 2022 kini ditambah baik dengan penggunaan Perodua Smart Drive Assist (PSDA) yang sama diguna pakai pada model Perodua Ativa.

Fungsi tersebut hadir pada beberapa varian terpilih iaitu AV, H dan X serta salah satu varian G yang mempunyai teknologi mampu meningkatkan lagi keselamatan pengguna model Myvi baharu ini.

Menurut Presiden dan Ketua Pegawai Eksekutif Perodua, Dato’ Zainal Abidin Ahmad, beliau menyatakan Myvi 2022 mempunyai fungsi kecekapan bahan api yang lebih baik berbanding sebelum ini.

“Kami juga telah meningkatkan kecekapan bahan api bagi Myvi baharu di mana ia kini mampu mencapai sehingga 22.2 km/l (diuji pada varian 1.3L) dari 21.1 km setiap liter sebelum ini.

“Penambahbaikan ini mewakili usaha kami dalam memenuhi jangkaan para pelanggan kami yang semakin meningkat dan pada masa yang sama menawarkan nilai yang lebih hebat dengan memperkenalkan Standard Terbaharu untuk model paling diterima di Malaysia, Perodua Myvi,” tambah beliau lagi.

Kereta hatchback kebanggaan negara Malaysia ini hadir dengan enam pilihan warna menarik iaitu ‘Cranberry Red’ (varian AV sahaja), Lava Red (semua varian kecuali AV), ‘Ivory White’, ‘Glittering Silver’, ‘Granite Grey’ dan ‘Electric Blue’.

Perodua menyatakan kereta ini boleh didapatkan dengan harga pengecualian cukai jualan sehingga 30 Jun 2022 nanti bermula dari RM45,700 hingga RM58,800 tanpa insuran.

Jika anda berminat untuk mendapatkan model baharu Myvi generasi ketiga yang hadir dengan reka bentuk diubah suai dan lengkap dengan pelbagai teknologi baharu, anda bolehlah kunjungi pusat jualan dan pameran Perodua berhampiran atau terus menempah melalui laman web rasmi Perodua di sini.

Sementara itu, anda juga boleh lihat model SUV Perodua Ativa yang turut digemari oleh orang ramai. Baca lebih lanjut melalui pautan di bawah.

Dilengkapi Enjin Turbo, Ini Kos ‘Maintenance’ Perodua Ativa Yang Anda Kena Tahu

Tempahan Model Perodua D55L Kini Dibuka, Harga Ditawarkan Bermula Daripada RM62,500

Perodua Ativa Dilancarkan Secara Rasmi, Harga Bermula RM61,500


Perodua Myvi Dilancarkan Di Singapura Dengan Harga RM197,093

Setelah lebih setahun dilancarkan di Malaysia, model generasi terbaru Perodua Myvi akhirnya dilancarkan di Singapura. Pelancaran ini berjaya disambut baik oleh lebih 250 pelanggan di Perocom Auto di Ubi, Singapura.

Sebanyak dua variasi ditawarkan iaitu 1.3X AT serta model dengan spesifikasi lebih tinggi iaitu 1.5H AT. Apa yang mungkin mengejutkan ramai sudah pastinya harga Perodua Myvi yang ditawarkan di Singapura dimana model 1.3X AT ditawarkan dengan harga S$64,800 (RM197,093) manakala 1.5H AT dengan harga S$69,800 (RM212,301). Harga yang dinyatakan termasuk GST serta cukai yang diletakkan Singapura.

Menurut pengarah urusan Perocom Auto, John Ng penerimaan Perodua Myvi yang tinggi di Malaysia sekaligus menunjukkan indikasi bahawa model ini bakal turut berjaya dengan pelancarannya di Singapura.

Untuk pengetahuan, sejak mula diperkenalkan di Malaysia Perodua telah berjaya menjual sebanyak 110,000 unit Myvi generasi terbaru setakat ini. Pada tahun lalu Perodua telah melancarkan Myvi di Indonesia namun model tersebut dijenamakan sebagai Daihatsu Sirion.

Agak menarik untuk menyaksikan bagaimana prestasi penjualan kereta ini di Singapura. Nampaknya selepas ini lebih banyak Perodua Myvi bakal menghiasi jalan raya di Singapura.


Perodua Myvi GT Curi Tumpuan Ramai Di KLIMS 2018

Kuala Lumpur International Motor Show 2018 (KLIMS 2018) sedang berlangsung ketika ini di Malaysia International Trade and Exhibition Centre dari 23 November sehingga 2 Disember 2018.

Pelbagai jenama kereta dari dalam dan luar negara mendedahkan model terbaru yang akan dipasarkan mereka di masa akan datang kepada para pengunjung. Namun, setakat ini model yang paling menjadi tumpuan adalah Perodua Myvi GT.

Perodua Myvi GT adalah satu daripada 3 model khas yang bakal dipertontonkan kepada pengunjung KLIMS. Dua model lain adalah Perodua X-Concept dan juga sebuah lagi model SUV yang ketika ini ‘disimpan’ dalam kotak khas oleh pihak Perodua.

Rekaan Myvi GT ini sangat menarik perhatian kerana rekaan sporty kereta ini menambahkan lagi kecantikan Myvi sedia ada. Antara ciri khas yang ditambah pada Myvi GT ini termasuklah rekaan garisan pada bahagian badan, skirting yang lebih menarik, tayar bersaiz 17-inch, brake pads jenama Brembo dan panel sunroof! Bahagian dalam juga diberi perincian yang hebat dengan stereng yang lebih sporty serta bucket seat ala Recaro.

Enjin untuk Myvi GT pula bagaimanapun masih lagi menggunakan enjin standard Myvi tanpa pengubahsuaian. Myvi GT ketika ini hanya sekadar kereta konsep daripada Perodua dan mungkin menjadi asas untuk keluaran Myvi SE yang akan dikeluarkan oleh pihak Perodua di masa akan datang.

Sekiranya Myvi GT ini dihasilkan untuk keluaran umum, kami yakin pasti ramai yang akan membuat tempahan! Jika anda mahu melihat Myvi GT ini secara lebih dekat, boleh lah ke KLIMS 2018 hujung minggu ini.


Perodua Myvi GT Masih Dikaji Sebelum Dilancarkan Secara Rasmi

Sejak mula Perodua melancarkan Myvi, model ini berjaya menjadi model terlaris jenama ini. Malah, model ini berjaya pilihan pelbagai golongan termasuk golongan bujang, para wanita, keluarga kecil dan tidak dilupakan juga mereka yang menjadikan model ini untuk ‘berlumba’.

Sekitar November lalu pada atur cara Kuala Lumpur International Motor Show 2018 (KLIMS 2018), Perodua telah menampilkan sebuah model Myvi GT. Kehadiran model ini secara tidak langsung berjaya membuatkan para netizen teruja serta membayangkan kehadiran kereta ini di jalanan.

Rekaan Myvi GT ini sangat menarik perhatian ramai kerana rekaan sporty kereta ini menambahkan lagi kecantikan Myvi sedia ada. Antara ciri khas yang ditambah pada Myvi GT ini termasuklah rekaan garisan pada bahagian badan, skirting yang lebih menarik, tayar bersaiz 17-inch, brake pad jenama Brembo dan panel sunroof! Bahagian dalam juga diberi perincian yang hebat dengan stereng yang lebih sporty serta bucket seat ala Recaro.

Enjin untuk Myvi GT pula bagaimanapun masih lagi menggunakan enjin standard Myvi tanpa pengubahsuaian.

Meskipun menerima respon yang positif, CEO Perodua, Datuk Zainal Abidin Ahmad baru-baru menyatakan pihak Perodua kini masih mengkaji dari segi harga serta memastikan jumlah jualan yang diperlukan sebelum membuat keputusan sama ada model ini releven untuk dilancarkan atau tidak.

Sekiranya Perodua berjaya menawarkan harga yang berpatutan buat model Myvi GT, kami yakin model ini bakal dijual dengan laris dan sudah pastinya bakal menjadi pilihan ‘pelumba’ di jalanan.

Netizen ternyata terpegun dengan skil pemandu Myvi untuk mengelak bayar tol. Ketahui lebih lanjut dengan klik pautan di bawah.

Netizen Terpegun Dengan Skil Pemandu Myvi Ini Untuk Elak Bayar Tol

Aksi Pemanduan Bahaya Myvi Biru Undang Kemarahan Netizen


adidas Originals Bekerjasama Dengan Alexander Wang Untuk Model ‘Run Clean’

adidas dan Alexander Wang sekali lagi bergabung untuk menghasilkan kolabrasi terbaru mereka untuk koleksi Run Clean. Dua jenama ini merupakan rekaan asal adidas Originals AW Runs.

Run Clean ini menggunakan fabrik mesh yang elastik pada bahagian atas untuk memudahkan pengguna menyarungkan kasut ini. Untuk kusyen kasut pula, adidas menggunakan teknologi BOOST dan tapak gumsole.

Kepada yang berminat kolaborasi adidas Originals bersama Alexander Wang ini, anda boleh membelinya dengan $211 (RM 834) di butik adidas Originals dan laman web adidas pada 19 Mei ini.


Perodua Perlihatkan Model Bezza 2020 Dengan Harga Bermula Daripada RM34,580

Sejak pada minggu lalu, imej tertiris Perodua Bezza 2020 sering dilihat di internet. Kehadiran model terbaru ini di lebuh raya sekaligus memberi bayangan jenama Perodua bakal mengumumkan model facelift Bezza ini tidak lama lagi.

Pada model Bezza terbaru ini, Perodua nampaknya turut menawarkan kemas kini terbaru selain daripada penawaran rekaan yang lebih sporty dan moden. Selain itu, laman web Perodua memaklumkan model Bezza 2020 bakal hadir dengan tiga varian berbeza. Berikut merupakan rekaan yang dikongsikan oleh Facebook The Ajerul.

Dari segi ciri-ciri yang ditawarkan, dilihat tidak banyak perubahan yang ditawarkan pada varian G dan X manakala varian AV selaku varian paling premium hadir dengan ciri advanced safety assist 2.0 (ASA 2.0) yang menjanjikan keselamatan yang lebih baik buat para pengguna.

Mengulas mengenai model mampu milik sudah pastinya harga yang menjadi ukuran. Perodua Bezza bakal ditawarkan dengan harga serendah RM34,580 bagi varian G MT, RM36,850 untuk Bezza G AT, RM43,980 bagi Bezza X dan varian premium Bezza AV hadir dengan harga RM49,980.

Setakat ini tempahan Perodua Bezza 2020 sudah pun dibuka sekaligus memberi bayangan model ini bakal dilancarkan dalam masa terdekat. Sama-sama kita nantikan mampukah Perodua Bezza 2020 memberi saingan kepada Proton Saga yang berjaya menarik perhatian ramai khususnya golongan muda.

Sempena pelancaran Perodua Bezza 2020, jenama ini nampaknya telah memilih dua duta iaitu Aidil Zafuan dan Safee Sali yang merupakan pemain bola sepak Malaysia. Pemilihan duta yang agak unik pada pendapat kami memandangkan artis dan selebriti sering menjadi pilihan di Malaysia sebelum ini.

Turut dikongsikan harga Perodua Myvi di Singapura yang ditawarkan dengan harga sehingga RM197,093. Klik pautan di bawah untuk bacaan lanjut.

Perodua Myvi Dilancarkan Di Singapura Dengan Harga RM197,093

Kelibat Perodua Axia ‘Wagon’ Dirakam Menaiki Genting Highlands


Perodua Sedang Pertimbangkan Untuk Jual Kereta Terpakai Ke Luar Negara

Semasa acara memandu Perodua Myvi 2022 bersama pihak media di Johor Bahru baru-baru ini, Presiden dan Ketua Pegawai Eksekutif Perodua Datuk Zainal Abidin berkata syarikat itu kini sedang mengkaji idea mengeksport kereta Perodua terpakai.

Ini membolehkan setiap pelanggan Perodua dapat menukar kereta lama mereka dengan model terbaharu dengan lebih mudah. Buat masa ini, syarikat tempatan ini mempunyai program yang dikenali sebagai Perodua’s Pre-Owned Vehicles (POV) yang dilancarkan pada 2017 lalu.

Melalui program tersebut, Perodua hanya menjual kereta-kereta yang telah melalui pemeriksaan dan proses baik pulih. Pembeli dijamin dengan mileage sebenar dan waranti lanjutan sehingga 18 bulan apabila membeli kereta terpakai daripada POV.

Memetik perkongsian Paultan.org, Datuk Zainal Abidin menyatakan POV menawarkan harga yang berpatutan dan mereka yang ingin membeli kereta Perodua baharu sangat dialu-alukan untuk menukar kenderaan semasa mereka.

Oleh kerana POV hanya boleh menerima jumlah terhad kereta terpakai dan syarikat perlu menguruskan pelupusan tukar beli dalam skala yang besar, maka timbullah idea untuk mengeksport kereta terpakai itu.

“Saya akan umumkan pada Januari atau bulan berikutnya. Berdasarkan rancangan jangka panjang untuk kereta-kereta terpakai di Malaysia, salah satu strategi kami ialah melihat pilihan sama ada kami boleh mengeksport kereta terpakai ini ke negara lain yang memerlukan kereta,” terang Presiden dan Ketua Pegawai Eksekutif Perodua itu.

Tambah Datuk Zainal Abidin lagi, Perodua mempunyai satu pasukan sedang mengkaji salah satu negara yang tidak dapat umumkan buat masa sekarang.

Pasukan tersebut sedang membuat kajian dan pihak Perodua telah menghantar beberapa buah kereta ke negara tersebut untuk membuat tinjauan pasaran, penerimaan harga dan faktor-faktor yang lain sebelum mereka dapat membuat keputusan terakhir.

Dalam masa 9 hari sahaja, Perodua berjaya mendapatkan tempahan lebih daripada 4,000 unit sejurus pengumuman model Myvi 2022 dibuat. Baca lebih lanjut melalui pautan di bawah.

Perodua Lancar Myvi Baharu, Terima 4,303 Tempahan Dalam Masa 9 Hari

Perodua Ativa Dilancarkan Secara Rasmi, Harga Bermula RM61,500


Perodua Semakin Hampir Melancarkan Model Terbaru SUV D38L

Apa yang boleh kita lihat disini, nampaknya pelancaran SUV D38L Perodua semakin hampir apabila syarikat kenderaan nombor satu negara, Perodua telah menerbitkan video ‘teaser’ untuk model terbaru SUV yang ketiga mereka di Facebook rasmi mereka.

Video ‘teaser’ yang berdurasi 40 saat tersebut adalah gabungan ‘teaser’ sebelum ini di mana Perodua lebih memfokuskan kepada keluasan kabin dan keupayaan dengan tujuh tempat duduk.

SUV model terbaru ini mempunyai keupayaan sistem keselamatan Advanced Safety Assist (ASA) yang sebelum ini dipertingkatkan kepada Myvi di mana ianya mampu berhenti apabila mengesan ada pejalan kaki di hadapan dari kelajuan 50 km/h.

Perodua menampilkan model terbaru ini dengan enjin yang efisien bertaraf EEV dengan Dual DVVT-i 1.5L 2NR yang sama seperti enjin Myvi dengan penggunaan bahan api sebanyak 15.6km/l dan juga mempunyai sistem ‘start/stop’ automatik.

Meskipun SUV D38L Perodua ini dibina di kilang yang sama dengan Toyota Rush, ianya mempunyai banyak perbezaan dari segi binaan bamper depan dan belakang, gril dan kemasan sisi serta kemasan dalam lampu LED depan dan belakang juga berbeza sama sekali dengan binaan yang dilakukan kepada model Toyota Rush.

Model ini mempunyai kandungan bahan tempatan yang melebihi 90 peratus dan dibina oleh vendor-vendor milik anak tempatan Malaysia seperti apa yang diimipikan oleh bapa automotif negara kita.

Model terbaru Perodua ini datang dengan harga yang mampu milik dan teknologi yang terbukti mudah dan mampu untuk diservis.

#RealDeal. Nak dapatkan handphone power 8GB RAM + 128GB Storage? Jom tonton video ini.


Perodua Tawar Pemeriksaan Percuma, Diskaun Dan Rebat Untuk Kenderaan Mangsa Banjir

Perodua menawarkan rebat perkhidmatan tunda, diskaun ke atas alat ganti terpilih dan pemeriksaan percuma untuk pemilik kenderaan Perodua yang terjejas akibat banjir.

Pelanggan Perodua juga boleh menuntut perkhidmatan menunda sehingga maksimum RM100 di kedai servis Perodua berdasarkan syarat yang dikenakan, kata syarikat itu dalam satu kenyataan hari ini.

“Selain itu, Perodua juga menawarkan potongan 20 peratus pada alat ganti terpilih kepada pemilik Perodua yang kenderaannya rosak akibat banjir,” katanya.

Presiden dan Ketua Pegawai Eksekutif Perodua Datuk Zainal Abidin Ahmad berkata, perkhidmatan nilai tambah ini disediakan bagi meringankan beban yang perlu ditanggung oleh pelanggan ketika bencana itu.

“Walaupun beberapa pusat perkhidmatan kami juga terjejas akibat banjir, pelanggan digalakkan untuk merujuk kepada mana-mana cawangan perkhidmatan kami di seluruh Malaysia dalam mendapatkan bantuan. Kami melakukan yang terbaik untuk meneruskan operasi kami (di kawasan yang terjejas) secepat mungkin.

“Alat ganti tulen kami dilengkapi dengan jaminan pengeluar dan kami meminta pelanggan untuk tidak menggunakan sebarang alat tiruan kerana ini boleh menjejaskan prestasi kenderaan mereka,” katanya.

Alat ganti ini merangkumi semua barangan elektronik, gasket baik pulih enjin, tempat duduk kenderaan, trim pintu dan permaidani.

Pelanggan Perodua, yang kenderaannya rosak akibat banjir digalakkan menghubungi talian khidmat pelanggan bebas tol Perodua di 1-800-88-5555 untuk bantuan tunda (terma dan syarat dikenakan).

Sementara itu, netizen terharu lihat rakyat dari seluruh negara sama-sama turun padang bagi membantu mangsa banjir di Lembah Klang. Baca pada pautan di bawah.

Rakyat Malaysia Prihatin, Sanggup Turun Dari Utara Dan Selatan Bantu Penduduk Lembah Klang

Bukan Lagi Banjir Kilat, Ini Ulasan Pakar Meteorologi Mengenai Bencana Yang Menimpa Lembah Klang

Ini Sebab Mengapa Anda Tidak Digalakkan Untuk Redah Air Banjir


Perodua Tersenarai Antara Jenama Paling Dipercayai Tahun 2020

Baru-baru ini sebuah syarikat penyelidikan dan perundingan pasaran multinasional dari Paris, Ipsos Group S.A telah mengeluarkan satu laporan kaji selidik yang bertajuk Ipsos Trust Track: The Most Trusted Corporations and Institutions in Malaysia.

Di dalam laporan tersebut, pihak Ipsos Malaysia telah berkongsikan beberapa keputusan hasil kajian berdasarkan lebih 100 buah syarikat dan institusi di Malaysia.

Indeks kepercayaan berbeza mengikut industri dan sektor – Kepercayaan terhadap syarikat telekomunikasi telah menurun pada tahun 2020. Manakala kepercayaan terhadap syarikat kewangan dan media didapati stabil seperti biasa.

Syarikat dan institusi Malaysia yang paling dipercayai pada tahun 2020 ialah Perodua (74%), Petronas (74%), KWSP (72%), Maybank (69%) dan Pos Malaysia (68%).

Ini adalah sebahagian daripada hasil kaji selidik Ipsos mengenai persepsi terhadap lebih dari 100 syarikat dan institusi yang ada di Malaysia. Kaji selidik ini telah melibatkan lebih 4,000 survey yang dilakukan antara bulan Jun dan November 2020 yang lalu.

Walaupun negara kita dilanda pandemik COVID-19, ia sedikit pun tidak mengurangkan kepercayaan terhadap kemampuan syarikat dan institusi tempatan untuk bersama-sama melawan ‘musuh’ yang tidak dapat dilihat dengan mata kasar.

Baca artikel-artikel automotif yang berlaku sepanjang tahun 2020 melalui pada pautan di bawah.

Malaysia Merekodkan 32.3 Juta Kenderaan Bermotor Pada 2020

Honda Kekal Jenama Kereta Paling Laris Di Malaysia 6 Tahun Berturut-Turut

10 Kejayaan Yang Berjaya Dicapai Oleh Proton Sepanjang 2020


Perodua Yakin Capai Sasaran Jualan 240,000 Unit Kereta Pada 2021

Sehingga hari ini industri automotif dunia masih terjejas dengan penularan pandemik COVID-19. Tetapi ia tidak mematahkan semangat pengeluar kereta jenama tempatan, Perodua untuk terus meningkatkan angka jualan pada tahun ini.

Presiden dan Ketua Pegawai Eksekutif Perodua Dato’ Zainal Abidin Ahmad yakin pada tahun 2021 ini mempunyai sinar harapan untuk Perodua melangkah ke hadapan.

“Dengan pengecualian cukai jualan yang dilanjutkan sehingga akhir-Jun 2021, perkembangan vaksin COVID-19 baru-baru ini dan permintaan berterusan bagi semua model kami, kami yakin 2021 akan menjadi tahun pemulihan buat kami,” kata beliau.

Perodua menyasarkan untuk menjual 240,000 unit kenderaan pada 2021 berikutan permintaan tinggi bagi model-modelnya serta lanjutan pengecualian cukai jualan yang diumumkan kerajaan baru-baru ini.

Jualan pada tahun 2020 berjumlah 220,163 unit terdiri daripada 66,330 unit Myvi, 59,651 unit Axia, 56,996 unit Bezza, 22,494 unit Aruz, 14,691 unit Alza dan satu model lain berbanding jumlah keseluruhan industri (TIV) sebanyak 529,434 unit, memberikan Perodua 41.6% penguasaan pasaran.

“Kami mengucapkan terima kasih kepada semua rakyat Malaysia kerana menjadikan Perodua pengeluar kenderaan terlaris di negara ini selama 15 tahun berturut-turut.

“Dalam usaha kami untuk terus mendapatkan sokongan daripada para pelanggan kami, Perodua akan mengubah pendekatan kami dalam segala aspek, baik dalam perhubungan pelanggan, nilai-nilai kami mahupun operasi kami – terutama sekali di bahagian jualan kami, Perodua Sales Sdn Bhd,” kata Dato’ Zainal.

Menurut beliau, dengan pendekatan yang dinamakan Perodua Smart Build, akan merevolusikan penawaran Perodua di samping meningkatkan lagi kemampuan operasi syarikat pada masa akan datang.

Sebelum ini Proton optimis dapat gandakan jualan dalam pasaran tempatan mahupun luar negara pada tahun ini.

Proton Optimis Dapat Gandakan Jualan Eksport Dalam Tempoh Setahun

10 Sebab Mengapa Lelaki Ini Berpendapat Pusat Cuci Kenderaan Wajar Dibuka Sewaktu PKP

Perodua Tersenarai Antara Jenama Paling Dipercayai Tahun 2020


Perokok Di Kedai Makan Bakal Disaman Mulai Bulan Ini

Bermula Januari lalu, Kementerian Kesihatan Malaysia sudah mengeluarkan larangan merokok di kedai makan. Bermula bulan ini, pihak berkuasa akan mula mengeluarkan saman kepada perokok yang masih tidak mematuhi larangan tersebut. Setakat ini masih belum ada saman dikeluarkan kepada mana-mana pihak.

Pihak kementerian juga menggesa orang ramai untuk memberi kerjasama yang baik sekaligus mengubah sikap perokok untuk menjamin keselesaan bersama di tempat awam.

Secara tidak langsung, perlaksanaan larangan ini dihaap dapat membantu perokok mengurangkan tabiat merokok dan seterusnya berhenti daripada tabiat tersebut.

Perokok yang masih berdegil bakal dikenakan denda tidak melebihi RM10,000 atau penjara tidak melebihi dua tahun. Pengusaha premis juga akan dikenakan denda sehingga RM3,000 atau penjara tidak melebihi enam bulan.


Perokok Tidak Layak Terima Zakat

Menurut seorang Pensyarah Senior Fakulti Syariah dan Undang-undang Universiti Sains Islam Malaysia (USIM) Dr Muzaffar Syah Mallow, golongan perokok tidak sepatutnya menerima bantuan zakat walaupun sesetengah golongan ini layak untuk menerima zakat. Alasannya, mereka masih mampu membeli rokok dan boleh dianggap tidak miskin.

Sudah bertahun-tahun rokok menjadi suatu perkara yang akan kurang menyenangkan lebih-lebih legi kepada golongan yang tidak merokok seperti wanita dan kanak-kanak. Rokok bukan sahaja membahayakan kesihatan perokok itu sendiri bahkan orang sekeliling yang menjadi third-party smoker menerima tempias yang lebih buruk.

Bahkan sehingga tahun ini, sudah 23 tahun rokok difatwakan haram oleh Majlis Kebangsaan Hal Ehwal Islam kerana merokok lebih banyak membawa kemudaratan selain mensia-siakan wang yang boleh digunakan untuk lebih banyak perkara yang berfaedah. Namun ternyata perkara ini tidak membawa kesan apa pun kepada perokok sebaliknya mereka hanya akan memberi alasan sudah bertahun-tahun merokok tetapi tidak mendapat implikasi dari segi kesihatan.

Saksikan Guns ‘N Roses Beraksi Di ‘Not In This Lifetime Tour Live In Malaysia‘

Guns N’ Roses sekali lagi kembali ke Malaysia tetapi kali ini berbeza kerana line-up asal mereka yang akan menghiburkan anda!

Dapatkan potongan harga sebanyak 15% dengan memasukkan kod MSIA7 untuk setiap kategori (kecuali VVIP)!

Tiket boleh terus dibeli di buytickets.com.my.

Maklumat lanjut layari Facebook Rasmi Guns ‘N Roses, Facebook Fans Guns ‘N Roses, dan Facebook Galaxy Group.


Peroleh Lesen Tanpa Perlu Ujian, JPJ Sangkal Isu Agensi Palsu Yang Sedang Tular

Sejak pandemik COVID-19 menyerang Malaysia, umum diketahui kehadiran wabak ini telah memberi kesan besar kepada beberapa sektor. Selain itu, orang ramai juga dilihat lebih selesa mengamalkan norma baharu dengan tidak ke tempat awam bagi mengelakkan kesesakan.

Di sebalik serangan wabak yang melanda, muncul pula agensi atau sindiket yang menawarkan ‘servis’ penukaran nama geran tanpa pemilik asal, penghasilan lesen memandu ‘original’ tanpa perlu ujian serta perbaharui cukai jalan tanpa perlu melalui puspakom.

Tawaran yang dilihat menarik bagi sesetengah pihak ini secara tidak langsung telah menarik perhatian ramai setelah ditawarkan dengan harga yang rendah. Berdasarkan perkongsian, hanya semudah bayar RM390, lesen ‘original’ bakal diberikan kepada pemilik dalam tempoh tiga hari sahaja.

Melihat kepada isu yang sedang tular di media sosial, Jabatan Pengangkutan Jalan Malaysia (JPJ) tampil dengan sebuah perkongsian di Facebook dalam menyeru kepada orang ramai supaya tidak mudah percaya serta menghubungi pihak JPJ yang terdekat untuk maklumat lanjut.

Menurut JPJ, sebarang urusan yang tidak mengikut prosedur yang ditetapkan oleh kerajaan adalah tidak sah. Pihak JPJ juga turut memaklumkan pihak mereka telah membuat laporan kepada pihak PDRM dan SKMM bagi mengatasi isu yang berlaku.

Ikuti juga kisah Nik Zahari yang menolak permintaan penjualan Yamaha RX-Z beliau yang berusia 36 tahun dengan harga RM50,000.

‘Tidak Ada Niat Nak Jual’ – Pemilik Yamaha RX-Z Keluaran 1985 Tolak Tawaran Penjualan RM50,000

‘Langit Tidak Selalu Cerah’- Bekas Pelaku Kongsi Pengajaran Buat Peragut


Peroleh Pra-Tempahan Yang Tinggi, iPhone 12 Mungkin Akan Diterima Pengguna Seawal Disember

Setelah 3 minggu diumumkan, Apple Malaysia pada 6 November lalu telah membuka pra-tempahan bagi siri iPhone 12. Pra-tempahan yang bermula jam 9 malam pada 6 November nampaknya berjaya mendapat sambutan yang memberangsangkan daripada para peminat.

Seperti sebelum ini, para pengguna berpeluang menerima iPhone yang ditempah menerusi laman Apple kurang daripada 2 minggu daripada tarikh tempahan. Namun lain jadinya pada kali ini apabila pra-tempahan yang baru sahaja dibuka beberapa hari menjangkakan iPhone 12 bakal diterima pengguna seawal bulan Disember 2020.

Difahamkan hal ini mungkin disebabkan jumlah tempahan yang tinggi atau kerana stok yang terhad. Masalah jumlah menunggu yang panjang ini nampaknya turut terjadi kepada model Pro dimana para pengguna yang menempah iPhone 12 Pro dan iPhone 12 Pro Max terpaksa menunggu sehingga penghujung November ini.

Untuk pengetahuan, Apple sebelum ini menjanjikan pra-tempahan kesemua model iPhone 12 bakal diterima pengguna seawal 13 November ini. Pastinya agak menarik untuk menyaksikan sambutan pembelian iPhone apabila mulai ditawarkan di pengedar rasmi Apple Malaysia kelak.

Xiaomi pada minggu lalu telah memperkenalkan charger 20W khas buat pengguan iPhone 12 yang tidak mahu berbelanja besar untuk mendapatkan pengecasan daripada Apple.

Xiaomi Perkenalkan ‘Charger’ 20W Khas Buat Pengguna iPhone 12 Serendah RM24

Apple iPhone 12 Dan 12 Pro Bakal Ditawarkan Di Malaysia Bermula 13 November

4 Model Siri iPhone 12 Dilancarkan Apple Bermula Daripada RM3,399


adidas Originals Hasilkan Model Continental 80 Dengan Rekaan Kulit Ular

adidas Originals mengumumkan bakal menghasilkan kembali model Continental 80 dengan rekaan baru iaitu pengunaan kulit replika. Kasut ini akan didatangkan dengan dua warna berbeza iaitu ‘Chalk White’ dan ‘Core Black’ untuk rekaan kulit ular pada musim luruh ini.

Melihat daripada gambar di bawah adidas menghiasi replika kulit ular diletakkan pada bahagian atas kasut ini. Seterusnya terdapat garisan bewarna hitam pada bahagian tepi kasut ini. Penggunaan tapak gumsole menyerlahkan lagi kecantikan kasut ini.

adidas Continental 80 ‘faux snake skin’ ini dijual dengan harga $110 (RM454+-). Anda boleh membelinya di laman storan adidas atau butik adidas orignals terpilih sedikit masa lagi.


Peroleh Pulangan Rendah, PNB Sedia Untuk Tingkatkan Lagi Pelaburan Luar Negara

Sejak mula Permodalan Nasional Berhad (PNB) mengumumankan pengagihan dividen Amanah Saham Berhad (ASB) bagi tahun ini, dapat dilihat pelbagai reaksi netizen mengenai pengumuman yang dibuat. Malah, perbincangan mengenai dividen ASB masih dapat dilihat sehingga hari ini.

Menurut PNB, keadaan ekonomi semasa yang lemah serta perang dagang melibatkan Amerika Syarikat dan China antara yang memberi kesan kepada dividen ASB pada tahun ini.

Dalam usaha untuk meningkatkan dividen buat para pelabur, PNB dilaporkan bersedia untuk meningkatkan lagi portfolio pelaburan luar negara melihatkan kadar pelaburan dalam negara yang bergerak agak perlahan pada ketika ini.

Menurut CEO PNB, Jalil Rasheed, pihak PNB sudah mula aktif melabur di luar negara dengan penigkatan daripada 3.1% pada tahun lalu kepada 8.3% setakat ini. Meskipun melabur dalam kadar yang sedikit, saham-saham luar negara ini berjaya memberi kadar pulangan melebihi 10% kepada keuntungan PNB pada tahun ini.

Selain itu, pihak PNB juga bakal turut meningkatkan jumlah ekuiti persendirian sekitar Asia. Diharap dengan inisiatif yang dibuat PNB ini bakal memberi pulangan yang lebih tinggi buat para pelabur dimana ASB merekodkan jumlah pengagihan sebanyak 5% dan bonus sebanyak 0.5% pada tahun ini.

Buat para pelabur, pastinya anda tertanya-tanya apakah masih releven untuk melabur di ASB? Ketahui lebih lanjut dengan klik pautan di bawah untuk bacaan lanjut.

ASB Umum Dividen 5.5 Peratus, Agihan Terendah Sejak 1990

Pulangan Pelaburan ASB Terendah, Masih Relevan Atau Kita Perlukan Instrumen Pelaburan Lain


Peroleh RM32.62 Bilion, Elon Musk Kini Merupakan Manusia Keempat Terkaya Dunia

Sejak mula Elon Musk memulakan projek Tesla dan SpaceX, nama beliau sering kali menjadi perhatian ramai menerusi inovasi yang dibawakan daripada pengenalan model kereta elektrik terbaru sehinggalah kepada pelancaran roket ke angkasa.

Menjadi CEO kepada syarikat ini juga secara tidak langsung membuatkan Elon Musk berjaya berada dalam kelompok manusia terkaya dunia. Meskipun terkadang berlaku kesilapan daripada gaya unik beliau, inovasi yang dibawakan berjaya meyakinkan para pelabur terhadap syarikat yang dipimpin.

Terbaharu, peningkatan saham Tesla sebanyak 11% sekaligus merekodkan nilai saham tertinggi Tesla berjaya meningkatkan kekayaan Elon Musk sekitar $7.8 bilion (~RM32.62 bilion) sekaligus menjadikan beliau manusia ketiga terkaya dunia dibelakang Jeff Bezos, Bill Gates dan Mark Zuckerberg.

Dilaporkan, Elon Musk turut berjaya menjadi manusia kedua dunia dengan perolehan terbanyak tahun ini manakala Jeff Bezos muncul di tempat pertama dengan perolehan sebanyak $73 bilion (~RM305.32 bilion) setakat ini.

Selain itu, beberapa usahawan dalam bidang teknologi seperti Mark Zuckerberg turut berjaya mengutip keuntungan yang tinggi pada tahun ini.

Kehadiran wabak COVID-19 pada tahun ini nyata mengubah tabiat serta gerak kerja orang ramai sekaligus membuatkan orang ramai lebih cenderung untuk melayari media sosial serta berbelanja secara dalam talian yang secara tidak langsung mengutungkan mereka yang berada dalam industri.

Bulan ini turut menyaksikan Mark Zuckerberg berjaya berada sekelompok dengan Jeff Bezos dan Bill Gates selepas berjaya bergelar centibillionaire.

Mula Bangunkan Facebook Sejak 19 Tahun, Kekayaan Mark Zuckerberg Kini Bernilai RM419 Bilion

Hanya Kerana ‘Tweet’ Elon Musk, Saham Tesla Jatuh RM60 Bilion


Perompak Berjaya Curi RM666,600 Dari Bank Dengan Hanya ‘Berlakon’ Sebagai Pegawai Keselamatan

Seorang lelaki berjaya memperdayakan sebuah bank di Brixton apabila menyamar sebagai seorang pegawai keselamatan dan meminta mereka untuk menyerahkan wang berjumlah £150,000 (RM666,600) tanpa ada apa-apa aksi dramatik.

Melalui laporan LadBible, lelaki tersebut menyamar sebagai pengawal keselamatan G4S yang lengkap dengan pakaian seragam, topi keledar dan visor. Beliau kemudiannya masuk ke dalam bank dan mempamerkan kad pengenalan palsu.

Perompak tersebut kemudiannya keluar dengan enam kotak wang tunai yang mengandungi £25,000 setiap satu. Bagaimanapun, ia baru disedari kakitangan bank selepas lelaki tersebut tidak menandatangi bukti pemindahan wang selepas keluar untuk meletakkan wang.

Bank ketika menghubungi G4S diberitahu bahawa tiada jadual pemindahan wang yang direkodkan pada hari tersebut.

The Sun turut mempersoalkan bagaimana pihak bank boleh membenarkan seorang membawa keluar dua kotak wang tunai, sedangkan peraturan menyatakan bahawa setiap kotak wang tunai dikendalikan secara individu.

Selain itu, kumpulan perampok ini didapati tidak memakai seragam G4S yang tepat sehingga menimbulkan persoalan bagaimana mereka boleh masuk dan meyakinkan kakitangan untuk menyerahkan wang tunai £150,000.

Polis kini sedang menyiasat rakaman rompakan tersebut dengan pihak bank bekerjasama bagi mencari siapakah dalang disebalik rompakan ini.

Lelaki ini dipuji kerana kekal tenang walaupun van ditembak dan dirempuh perompak. Rujuk pautan di bawah untuk membaca.

Lelaki Ini Dipuji Kerana Kekal Tenang Walaupun Van Ditembak Dan Dirempuh Perompak


Perompak Tular Samun Barang Kemas Depan Dua Anak Kecil Ditahan Polis

Pada beberapa hari lalu tular satu rakaman CCTV dua orang perompak bersenjatakan parang menyamun staf dan pesakit di sebuah klinik pergigian di Bandar Seri Putra Bangi, pada 7 November lalu.

Ketua Polis Daerah Kajang Asisten Komisioner Mohd Zaid Hassan berkata, hasil maklumat diterima daripada orang awam, pihaknya menahan empat lelaki termasuk seorang lelaki warga Bangladesh serta seorang wanita tempatan berusia antara 22 hingga 47 tahun dalam serbuan di sekitar daerah ini jam 4.58 petang, semalam.

Kes rompak di tempat kerja kami hari ini di Klinik Dental Republik Bandar Seri Putra. Video in order of how the robbery happened today. 2 Lelaki Melayu, bersenjata parang. Kejadian berlaku pada 7 November 2022, sekitar jam 12.43 tengahari hingga 12.53 tengahari. Jika orang awam ada sebarang maklumat , boleh laporkan ke Balai Polis Bangi / Balai Polis berdekatan. Yang kami bersyukur, semua selamat. Itu yang paling utama. Video ini bertujuan nak bagi kesedaran yang perkara nak jadi tak diduga dan boleh jadi dimana mana. Apa pun, stay safe and take care everyone. Moga Allah lindungi kita semua. #robbery #rompakan #bandarseriputra

♬ Mission Impossible (Main Theme) – Favorite Movie Songs

“Dalam serbuan itu, kami turut merampas parang, motosikal Yamaha R15, pakaian, helmet, barang kemas, beberapa telefon bimbit serta komputer riba yang dipercayai dilarikan dalam kejadian samun berkenaan.

“Selain dua suspek utama, kami turut menahan bekas isteri kepada salah seorang mereka yang memiliki barang kemas hasil samun dan seorang lelaki warga Bangladesh yang membeli telefon bimbit (hasil samun).

“Seorang lagi suspek lelaki yang ditahan adalah serta rakan serumah mereka yang juga pemilik motosikal yang digunakan ketika kejadian,” katanya pada sidang media di Ibu Pejabat Polis Daerah (IPD) Kajang, di sini, hari ini.

Hasil soal siasat mendapati kedua-dua suspek utama melakukan kegiatan itu kerana terdesak memerlukan wang dengan kedua-duanya tidak bekerja.

Semakan dilakukan mendapati suspek pertama baru sahaja dibebaskan dari tahanan POCA pada September lalu dan memiliki 12 rekod jenayah berkaitan kes samun serta dadah, manakala suspek kedua mempunyai dua rekod jenayah.

Empat daripada mereka positif dadah kecuali lelaki warga Bangladesh terbabit selepas hasil ujian saringan air kencing dilakukan terhadap lima suspek yang ditahan.

Beliau berkata, semua suspek terbabit direman selama lima hari bermula hari ini hingga 14 November nanti untuk siasatan lanjut mengikut Seksyen 395/397 Kanun Keseksaan atas kesalahan samun berkumpulan menggunakan senjata.

“Dengan penahanan semua suspek berkenaan, kami yakin dapat menyelesaikan kes samun klinik pergigian terbabit dan masih menyiasat pembabitan mereka berkenaan dengan kes lain.

“Setakat ini, kami sudah berjaya menyelesaikan dua kes samun membabitkan klinik di daerah ini pada tahun ini termasuk kes berkenaan,” katanya.

Terdahulu seorang pembantu doktor surgeri berkongsi rakaman CCTV klinik yang dia sedang bertugas dimasuki dua perompak bersenjatakan parang.


Perompak Yang Hobinya ‘Membaca’, Kumpul Koleksi Buku Curi Bernilai RM13.1 Juta

Pencuri biasanya mencuri benda-benda yang boleh dijual dengan pulangan yang tinggi di pasar gelap seperti emas, mutiara, lukisan atau pun wang tunai. Barang seperti buku, teks kuno atau tulisan edisi pertama jarang menjadi pilihan pencuri.

Bagi mereka, barang seperti itu susah dijual. Melainkan pelanggan mereka adalah orang kaya yang berminat untuk memiliki buku atau teks kuno yang berusia beratus tahun. Namun, sukar untuk mencari orang yang mempunyai minat seperti itu.

Bagaimanapun, buku-buku ‘rare’ terus menjadi pilihan pencuri, tidak kira di perpustakaan, kedai buku atau pameran buku. Mereka akan hadir untuk melihat sendiri koleksi buku tersebut sebelum membuat keputusan untuk mencuri.

Tujuan mereka mencuri buku-buku koleksi lama ini bukanlah disebabkan hobi mereka yang suka ‘membaca’. Namun lebih kepada nilai pulangan yang mereka akan dapat daripada jualan buku-buku ini kepada pelanggan yang suka membaca.

Dalam satu kisah yang terjadi pada tiga tahun yang lalu, buku-buku ini dicuri semasa ia berada di antara lokasi, di mana satu kawasan yang tidak mempunyai tahap keselamatan yang tinggi. Dan untuk rekod, itulah apa yang terjadi pada Januari 2017 apabila lebih 200 koleksi buku lama, kertas dan lukisan yang bernilai USD$ 3.5 juta dicuri.

Koleksi buku lama ini dilaporkan berada di London untuk dikirim ke Las Vegas, Nevada bagi acara lelong. Koleksi buku lama ini merangkumi buku-buku karya Sir Issac Newton, Galileo dan termasuk lukisan dari karya pelukis Sepanyol, Francisco Goya.

Dengan nilai dalam matawang Malaysia mencapai sehingga RM13.1 juta, koleksi buku ini dicuri dari tiga pengedar buku yang berasingan.

Walaupun buku ini sudah diletakkan tanda harga pada setiap jilid – bagi tujuan perlindungan insurans. Namun secara dasarnya, nilai buku ini tidak terjangkau berapa harga sekalipun. Tiada kekayaan yang mampu membeli sastera dan hasil kerja penulis yang berusia beratus tahun.

Setelah koleksi buku-buku ini dilaporkan hilang, agensi penguatkuasaan mula bergabung bagi mengesan lokasi dan pelakunya. Europol, Polis Romania Nasional dan Carabinieri Itali, serta Polis Metropolitan di UK semua bekerjasama mencari dalang disebalik kes kecurian ini.

Pada pertengahan September tahun ini, pihak berkuasa akhirnya berjaya menemui apa yang dicari. Koleksi buku-buku ini ditemukan di bawah sebuah rumah di Neamt, bahagian timur laut Romania, ia tersembunyi dengan baik di dalam sebuah lubang yang digali untuk mengaburkan aktiviti suspek.

Difahamkan, kecurian ini didalangi oleh kumpulan Clamparu, sebuah organisasi jenayah yang bertapak di Eropah Timur. Setakat ini, 12 lelaki telah mengaku bersalah, sementara suspek ke-13 akan diadili pada bulan Mac, 2021 nanti.

Seolah-olah babak seperti dalam filem Hollywood. Dua lelaki, Daniel David dan Victor Opariuc pasti sudah merancang lama untuk mencuri koleksi buku ini. Malam kejadian, mereka berdua telah membuat lubang di bahagian bumbung gudang pos yang gelap dan sejuk pada Januari tiga tahun lalu.

Bagi mengelak kehadiran mereka dikesan oleh sensor, kedua-dua perompak terbabit duduk di antara rak selama lima jam. Manakala seorang lagi lelaki, Narcis Popescu, bertanggungjawab menunggu di luar dan mengawal kawasan sekeliling.

Dalam satu kenyataan pihak berkuasa, polis tidak memberitahu dengan lebih lanjut bagaimana koleksi buku-buku ini ditemui. Tetapi dalam satu gambar, ia menunjukkan bahawa buku-buku ini dibalut dengan baik, kemungkinan bertujuan untuk menjaga kualiti buku tersebut.

Untuk rekod, pihak berkuasa akan mengembalikan koleksi buku-buku ini kepada pemiliknya yang sah sebelum ianya hilang dan tidak dapat digantikan selamanya.

Terdahulu, seorang banduan telah melarikan diri dari penjara dengan cara menggali lubang. Klik pautan di bawah untuk membaca.

Persis Filem Shawshank Redemption, Banduan Ini Larikan Diri Dari Penjara Dengan Menggali Lubang

Cantik Tetapi Psiko, Kisah Di Sebalik Gadis Berbaju Penjara Yang Tular Di Media Sosial


Perpustakaan Berusia 300 Tahun Ini Menempatkan Lebih 200,000 Buku

Betul orang kata, membaca itu jambatan ilmu. Bagi perpustakaan di Dublin ini, ianya adalah sebuah gudang ilmu yang internet pun tak dapat nak beri kepada anda. Perpustakaan ini terletak di dalam Kolej Trinity, Dublin.

Dibina sekitar tahun 1712 hingga 1732, perpustakaan sepanjang 65 meter ini menempatkan lebih 200,000 buah buku. Perpustakaan ini dapat mengumpul buku sebanyak itu kerana pada tahun 1801, perpustakaan ini diberi hak untuk menuntuk setiap buku yang diterbitkan di Britain dan Ireland secara percuma.

Perpustakaan ini juga menyimpan ‘The Book Of Kells’, manuskrip yang ditulis oleh sami 1200 tahun dahulu dan ia merupakan manuskrip paling berharga yang mereka simpan. Jadi jika anda ke Dublin, boleh singgah ke perpustakaan ini. Perpustakaan ini ada vibe macam perpustakaan dalam filem Harry Potter. Cuma rak bukunya sampai ke siling. Sangat menarik.


Rupanya Perpustakaan Tertua Dan Berusia Lebih 1000 Tahun Berada Di Sebuah Negara Islam

Perpustakaan ini pertama kali dibuka kepada umum pada 1150 tahun dulu. Dan kini perpustakaann tertua di dunia ini kembali boleh dilawati oleh orang awam setelah kerja-kerja membaik pulih dan penyeliaan berjaya dilakukan.

Paling tak disangka, perpustakaan tertua ini rupanya terletak di Fez, Morocco. Perpustakaan Al-Qarawiyyin merupakan sebahagian daripada universiti tertua dan masih beroperasi sehingga kini iaitu Universiti Al-Qarawiyyin yang telah dibuka pada tahun 859.

Sebelum ini, perpustakaan ini pernah melalui proses renovasi dan pembaikan beberapa kali hinggalah pada tahun 2012 seorang arkitek kelahiran Kanada-Morocco bernama Aziza Chaouni mengambil keputusan untuk melakukan penambahbaikan secara menyeluruh.

Bagi memberi peluang kepada orang awam mengunjungi perpustakaan tertua ini, pihak universiti telah membuka kepada umum ruang yang dulunya dikhaskan untuk kegunaan akademik dan ahli theologi.

Jom kita lihat apakah koleksi menarik yang terdapat di perpustakaan tertua ni.

1. Universiti, perpustakaan dan masjid Al-Qarawiyyin ini telah diasaskan oleh Fatima El-Fihriya pada tahun 859, di sekitar tahun yang sama di mana algebra dicipta.

2. Uniknya, Fatima El-Fihriya turut belajar di universiti yang telah beliau tubuhkan ini. Dan sehingga kini perpustakaan di universiti ini masih menyimpan diploma asal Fatima yang berbentuk sekeping papan kayu.

3. Kini, selepas melalui renovasi besar-besaran yang diketuai oleh Aziza Chaouni, ruang air pancut dan teks-teks lama yang kebanyakannya adalah teks keagamaan kembali diletakkan di Perpustakaan Al-Qarawiyyin.

4. Perpustakaan ini memiliki dekorasi luar yang mengagumkan iaitu susunan mozek yang rumit serta pintu gerbang berwarna putih.

5. Ini pula adalah bahagian khas untuk bacaan.

6. Perpustakaan ini juga menyimpan 4,000 manuskrip lama. Turut terdapat di sini adalah Quran dalam tulisan kaligrafi Kufi yang dihasilkan pada abad ke 9 yang juga merupakan al-Quran tertua.

7. Abdelfattah Bougchouf merupakan kurator bagi koleksi hebat ini. Beliau turut bertanggungjawab memastikan buku-buku dan teks yang terdapat di perpustakaan ini dijaga dan diselia dengan baik.

8. Antara buku yangberada di bawah tanggungjawab beliau adalah buku asli “Muqadimmah” yang terkenal pada abad ke 14. Buku ini berasal daripada  sejarah Ibnu Khaldun di Afrika Utara.

9. Ini pula adalah manuskrip asal yang memperincikan undang-undang purba Islam yang ditulis dalam tulisan kaligrafi.

10. Tetapi yang paling berharga di sini adalah al-Quran dari abad ke 9 yang masih dalam bentuk ikatan asal. Al-Quran ini merupakan yang tertua daripada seluruh koleksi yang terdapat di perpustkaan ini.

11. Hanya sebulan selepas ia dibuka kepada umum, perpustakaan ini mula dibanjiri para pelawat daripada seluruh yang ingin melihat koleksi bersejarah yang terdapat di sini.

Baca lagi: Perpustakaan Berusia 300 Tahun Ini Menempatkan Lebih 200,000 Buku


Persamaan Dan Perbezaan Antara Pemasaran Dan Jualan

Pemasaran dan jualan mempunyai matlamat yang sama iaitu menjana keuntungan untuk sesebuah perniagaan. Oleh kerana matlamatnya sama, ramai orang terkeliru antara pemasaran dan jualan. Ia seakan-akan tiada perbezaan terutama apabila melibatkan bisnes kecil-kecilan di mana pegawai pemasaran dan jualan adalah orang yang sama. Sebenarnya, apabila semakin besar sesuatu bisnes, semakin nampak jurang perbezaan antara pegawai pemasaran dan pegawai jualan kerana ia akan lebih fokus pada bidang dan tanggungjawab masing-masing.

Cara pendekatan pemasaran meliputi pelbagai aktiviti yang akan mendekatkan prospek dengan produk/perkhidmatan kita. Sasaran utama kita ialah memastikan prospek mengenali dan meyakini produk/perkhidmatan kita ini sesuai dan pilihan terbaik untuk mereka. Oleh itu, strategi pemasaran bersifat jangka masa panjang dan mencerminkan masa depan bisnes kita kelak. Contohnya: penjenamaan. Berbeza pula dengan jualan, cara pendekatan penjualan adalah menemukan titik permintaan pelanggan dengan produk/perkhidmatan yang ditawarkan oleh syarikat kita. Ia bersifat jangka masa pendek yang didorong oleh peluang dan interaksi antara penjual dan prospek.

Maka, fokus pemasaran ialah mempromosi, mengedarkan, memenuhi kehendak dan keperluan pelanggan dan harga berdasarkan produk/perkhidmatan yang ditawarkan oleh syarikat. Ia dilakukan pada skala besar mengikut bajet yang ditetapkan setelah dilakukan analisis ke atas pasaran, mengenalpasti saluran pengedaran, memastikan produk/perkhidmatan berdaya saing, mengenalpasti strategi penetapan harga, mengetahui jejakan jualan dan analisis penguasaan pasaran. Fokus penjualan pula, memenuhi objektif jumlah sasaran jualan. Ia biasanya dijalankan secara 1-to-1 atau kumpulan kecil, berdepan dengan pelanggan.

Selepas mengetahui fokus pemasaran dan penjualan, kita akan lebih mudah untuk mengenalpasti skop 2 bidang ini di mana pemasaran akan melibatkan penyelidikan pasaran, pengiklanan, jualan, perhubungan awam, perkhidmatan dan kepuasan pelanggan. Strategi yang digunakan adalah untuk menarik pelanggan iaitu menjana minat dan membina prospek. Manakala, penjualan pula akan melibatkan skop memujuk pelanggan untuk membeli produk atau menggunakan perkhidmatan yang telah syarikat sediakan dengan meyakinkan ia akan memenuhi keperluan mereka. Strategi yang digunakan adalah seperti menekan pelanggan, atau dalam erti kata yang lebih lembut ialah menolak pelanggan lebih dekat kepada produk/perkhidmatan kita sehingga mereka mahu membeli produk/perkhidmatan kita. Skop penjualan penting untuk menukarkan prospek kepada pembeli.

LIKE dan FOLLOW Vocket di Facebook serta Instagram


Persamaan Sultan Uthmaniyyah, Vladimir Putin Dan K-Pop Big Bang Yang Patut Dicontohi

Apakah persamaan Sultan-Sultan Uthmaniah, Presiden Rusia, Vladimir Putin dan kumpulan kpop terkenal Korea Big Bang?

Kebanyakkan Sultannya menguasai 3 sehingga 6 bahasa. Penguasaan bahasa asing sangat penting bagi mereka. Bahasa asing memudahkan mereka mendalami ilmu atau digunakan untuk perisikan.

Tetapi, Sultan Uthmaniah hanya menggunakan bahasa Turki dalam setiap urusannya walaupun dengan bangsa asing. Jika kita masuk ke Istana Topkapı kita akan masuk ke satu bilik tempat Sultan menerima tetamu.

Di dalam bilik tersebut juga terdapat tempat duduk ahli penterjemah. Mereka akan menjadi pengantara komunikasi antara Sultan dan tetamu-tetamu yang datang walaupun sebenarnya Sultan mereka faham apa yang diperkatakan.

Baca: Bagaimana Celik Geopolitik Bantu Kerajaan Uthmaniyyah Bina Hubungan Dengan England

Seorang fotographer Majalah Time bernama Platon menceritakan bagaimana pengalaman beliau memotret gambar salah seorang pemimpin paling berkuasa di dunia. Ketika sesi fotografi tersebut Vladimir Putin ditemani oleh pengawal dan penterjemah bahasa kerana Platon tidak pandai berbahasa Rusia.

Komunikasi antara Planton (Inggeris) dan Putin (Rusia) diterjemahkan oleh penterjemah Putin. Sehinggalah selesai sesi bergambar, Platon secara spontan bertanya kepada Putin, “I am Englishman, I like The Beatles, do you?”

Kemudian Putin mengarahkan semua pembantunya supaya keluar dari bilik tersebut serta merta! Setelah pembantunya semua keluar Putin menoleh ke arah Platon dan bercakap dengan dialek Inggeris yang sempurna, “I love The Beatles, the pop art connection allowed me in.”

Semua ahli Big Bang menguasai 4 bahasa iaitu Inggeris, Korea, Jepun dan Mandarin. Ketika mereka dijemput ke MTV music award dan diumumkan sebagai pemenang Best Worldwide Act, mereka berucap menggunakan bahasa Korea. Mengapa?

Sebenarnya penganjur telah menasihati Big Bang jika mereka terpilih sebagai pemenang, gunakan bahasa Inggeris apabila berucap, tetapi apabila mengetahui rancangan tersebut dipancarkan secara langsung ke seluruh dunia, mereka memilih untuk berucap dalam bahasa Korea seterusnya mengambil kesempatan untuk memperkenalkan bahasa Korea kepada dunia.

Apakah persamaan ketiga-tiga cerita di atas? Inilah pemikiran bangsa yang tidak dijajah. Mereka tidak pernah memandang rendah bahasa mereka sendiri. Bahasa mereka adalah salah satu tonggak kekuatan bangsa mereka.

Berbeza dengan bangsa yang dijajah, pemikiran mereka sentiasa memandang bahasa asing sebagai kayu ukur kejayaan mereka. Contohnya bahasa Inggeris, ada bangsa yang dijajah menganggap untuk berjaya dalam hidup kena pandai berbahasa Inggeris. Mereka menjadikan bahasa Inggeris sebagai kayu ukur tahap kecerdikan seseorang.

Belajar dan menggunakan bahasa asing adalah satu kelebihan, tetapi menganggap bahasa sendiri sebagai kelas kedua adalah satu penghinaan kepada jati diri.

Pandangan ini adalah hasil dari pengalaman saya hidup dengan bangsa Turki yang tidak pernah meletakkan bahasa mereka sebagai kelas kedua dan mereka berjaya menjadi salah satu negara yang berpengaruh.

Baca lagi: Inilah Bukti Hubungan Erat Empayar Uthmaniyyah Dan Kerajaan Melayu Satu Ketika Dulu


Persatuan Kongsi Realiti Lebih 50% Pengusaha Stesen Minyak ‘Tenat’ Walaupun Harga RON97 Meningkat

Pada hari antara Rabu, Khamis atau Jumaat, orang ramai pasti ternanti-nantikan ‘harga baharu’ minyak yang diumumkan secara mingguan. Mekanisme ‘pengapungan terkawal’ ini telah dilaksanakan sejak Mac 2017 sehinggalah sekarang.

Baru-baru ini Persatuan Pengusaha Stesen Minyak (PDAM) menggesa Putrajaya mempertimbangkan mekanisme penetapan harga runcit petroleum secara bulanan berbanding secara mingguan ketika ini.

Memetik perkongsian Free Malaysia Today (FMT), Presiden PDAM, Khairul Anuar Abdul Aziz, berkata kaedah harga mingguan menyebabkan lebih 50% pengusaha stesen minyak ketika ini terpaksa beroperasi dalam kerugian atau sekadar ‘cukup makan’.

Antara salah satu sebabnya, mereka terpaksa menanggung kos operasi tinggi susulan pelaksanaan gaji minimum RM1,500 dan kenaikan tarif elektrik. Namun, lebih berat katanya apabila kaedah penetapan keuntungan pengusaha minyak tidak berubah pada kadar 15 sen seliter.

“Mekanisme penetapan harga secara bulanan lebih stabil bagi pengusaha. Kalau harga mingguan, tak sempat kami nak habiskan stok (dibeli pada harga tinggi) dah turun harga lagi, jadi kami rugi banyak. 50-60% pengusaha sekarang memang sakit kerana margin kurang.

“Pandangan orang luar selalu menganggap harga minyak naik, kami untung besar. Tidak sama sekali kerana pendapatan kami bergantung kepada kuantiti yang kami jual dan kerajaan sudah tetapkan pengusaha dibenarkan mengambil keuntungan 15 sen saja bagi setiap liter,” katanya kepada FMT.

Tambah Khairul lagi, apabila harga minyak tinggi, pengusaha stesen minyak memerlukan kos yang besar untuk membeli produk petroleum dan dari segi pengguna, mereka akan mengurangkan penggunaan sekali gus menyebabkan kemerosotan pendapatan pengusaha.

Lebih-lebih lagi harga RON97 meningkat, jualan produk itu turun 90% kerana ramai pengguna termasuk orang kaya raya beralih kepada RON95 yang disubsidi kerajaan. Sebab itu kita tengok trend jualan di stesen minyak seluruh negara menunjukkan peningkatan mendadak bagi RON95.

“Penjualan RON97 terlalu sikit, tak dapat tampung kos (operasi) pun. Sampai ada pengusaha terpaksa tutup lampu, kurangkan pekerja.

“Kalau industri lain, bila kos naik contoh macam pelaksanaan gaji minimum baru-baru ini, mereka boleh naikkan harga barang tetapi kami tidak boleh sebab (margin) hanya ditentukan oleh kerajaan,” luah Presiden PDAM.

Klik pautan di bawah untuk mengetahui perbezaan antara RON95 dan RON97 yang sering menjadi perdebatan orang ramai.

Jurutera Jelaskan Jenis RON Petrol Yang Boleh Dipakai Ikut Kesesuaian Model Kereta

Harga Hampir Cecah RM5.00 Seliter, Jualan Petrol RON 97 Menurun 65%

Saya Menjawab Pertanyaan Netizen Mengenai Perbezaan Diantara RON 95 Dan RON 97


adidas Originals Lancarkan Model ‘Continental 80’ Dengan Warna Retro

adidas Originals kembali lagi menghasilkan koleksi variasi warna retro 80-an dengan melancarkan sepasang kasut eksklusif, Footlocker EU yang diilhamkan daripada warna oren muda.

Ianya diperbuat daripada kulit full-grain premium dengan lapisan terry Perancis yang merujuk kepada warisan tenis. Menariknya, koleksi ini menampakkan lagi gaya 80-an yang sebenar dengan menampilkan dua jalur warna, oren dan hitam pada bahagian tepi kasut dan logo adidas.

Sneaker eksklusif Footlocker EU ini boleh didapati dan dibeli secara atas talian dengan harga £74.99 GBP (RM404.17).